Абдулла Қодирий. Олти йиллик базм (1924) — www.ziyouz.uz\nБош саҳифа МатбуотЖадид матбуотиАбдулла Қодирий. Олти йиллик базм (1924)\nИнқилобий матбуот базмимизнинг ёши олтиға етди, деб бу кун ўзбек қизил матбуотининг чирмандакаш ва ноғорачилари «Тўй устига тўй» қилар эканларки, бу хабари жонсўзни кеча эшитиб, чуқур бир энтикиб қўйдим. Чунки фақирингиз бу базмнинг аъзоларидан бир фард; баракаллачиларидан бир менгров; қийқуруқчиларидан бир тутал, ҳам чарчамайтурған бир тентак чапакчиси эдим. Шунинг учун бу тўйда иштирок этиб, олти йиллик бу базмдан олған таассуротимни юмалоқ-ясси қилишим керак бўлар эди.\nИштирок йўсунини узоқ ўйлағач, хотири шарифимга хунук-хунук гаплар, чучма-чучмал ишлар келиб ҳайрон бўлдим ва бу галги вазифамнинг нечоғлиқ «хумса» ҳам «дағал» эканини онгладим. Ўйлай-ўйлай, ниҳоят отнинг бошини тортиброқ иш кўрилсин, акаларнинг энсаси қотарлиқ гаплар бўлмасин, деган қарорни бердим.\nФақирингиз бир хил акалардек қурбақа ҳам лайлаклардан мисоллар келтириб, фалсафага бўкиб, ўқуғучининг миясини қоққач, қатиғини қўлиға бериб ўлтуришни унча дўст тутмайман-да, тўппа-тўғри масаланинг манбаига қараб йўл соламан. Чунки ҳамма фисқу фасод манбаъда бўладир, манбаъдан бир нарса тополмағанда қўлға асо ушлаб тимискилашнинг ва калга ва на кўрга бир пақирлик фойдаси йўқдир. Олти йиллик матбуот байрамимизда ҳам шу хатти-ҳаракатни таъқиб қилсам иш бениҳоят енгил кўчиб, кундуз куни чироқ ёқиб ўғри қидиришға ҳожат қолмайдир. «Олти йиллик қизил матбуотимизда ким нима иш қилди?» деб ўзим-ўзимга сўроқ берсам-да, бунинг жавобларини санаб кетсам, албатта, гапдан-гап, чўпдан-хас чиқиб иш бемазага айланадир. Бас, энди нима иш қилиш керак?\nМанимча, ишни астар-авра қилиб ўлтурғандан кўра шу олти йиллик базмдаги чирмандакашларнинг номаи аъмолларини бир карра кўздан кечиришнинг савоби етмиш йиллик ибодатдан ортиқдир. Биноан алайҳи, сурнайчиларнинг номаи аъмол ёхуд қисқача таржимаи ҳолларини бир-бир кўздан кечирайлик.\nОлти йиллик қизил матбуотимизнинг биринчи марди-майдонларидан санаб, тепанинг бошига Фитрат билан Назир Тўрақулларни қўямиз-да, уларга ожизона арз этамиз: «Мерси, сизларга!» Шундан кейин бир оз ризосизлиқ вазиятини олиб айтмасак-да, айткандай бўламиз:\nСуқдан бўлдими, мечкайдан бўлдими, ҳар нечук-да юқори кўчани қўйиб, қуйи кўчадан кетдингиз? Тўғри кўчадан алжиб, лўли кўчасига бурилдингиз ва шунинг ила довдираган матбуотимизни қовжиратдингиз…\nКарнайчиларимизнинг учунчиси Усмонхондир. Тўрт томонға югуриб, тили бир ярим қарич осилған; бир кўзи мағрибда, бир кўзи машриқда; серҳаракату бебаракат, бир кишини истаб юрган бўлсангиз, бевосита ўртоқ Усмонхонға учрашингиз… Зиёда чимегўйям?\nШоирларимизнинг биринчиси Чўлпон афандидир. Бу кун қизил гулу эрта нафармон гул; ҳали денгиздаги чўб бўлса, бир оздан кейин дунёни сел олғанда тўпуғиға чиқармайтурған, маслакида собит, аҳдида қойим, кўз кўриб, қулоқ эшитмаган ажиб бир қаҳрамон. Унинг олти йиллик хизмати ҳам шу йўлда бўлди.\nАшурали домла «Садойи Фарғона»дан жонли бир тарих. Инқилоб тўлқини бир хил акаларни четка қоқиб турған бўлса, аммо Ашурали инқилоб билан бирга оқди, унга берилатурган қийматнинг маркази сиқлати ҳам шундадир. Имло тўполонида домлалар сафига ўткан бўлса ҳам, кейиндан бир неча фирибгар, айниқса, Абдулла Раҳматнинг авроғиға осонғина алданди.\nАбдулла Авлоний бир маҳал гаримсар тегиб, кутулмаган жойда қоракосов бўлиб қолди. Ҳозирда ўчоқ кавлашдан бошқаға ярамайдир.\nМирмуҳсин ўртоқ тўғрисида нима дейишга ҳам ҳайронмиз. Матбуотимиз Мирмуҳсиндан фойдаландими ёки Мирмуҳсин матбуотданми, ҳар ҳолда, шу иккининг бири бўлса керак.\nСадриддин Айний инқилобнинг бошларида бир мунча ишлаб юрди, ундан кейин «Бухоро жаллодлари»ни ёзди, шундан сўнг ўзи ҳам Бухоро жаллодларининг қўлиға тушди. Инна лиллаҳи ва инна илайҳи рожиъун.\nШаҳид Эсон Истанбулнинг Туркистонга бўлған ягона совғасидир. Лекин шуниси ажабдирким, Эсон афандининг сўзига матбуот тушунмағанидек, матбуотникига Эсон афанди ҳам тушунмайдир. Бу уни бир пулга олмаса, у ҳам буни уч пулга олмайдир. Ҳар ҳолда, айб дўлдами, тошдами, бунинг ҳукмини келгусига ҳавола қиламиз.\nҲожи Муъин ибн Шукруллонинг олти йиллик умри таржимаи ҳол ёзиш билан ўтди. Ишсиз қолғанида соғ кишиларнинг таржимаи ҳолини сўраб, юракларини орзиқдирди. Бир вақтларда мутаваккилан алоллоҳи биттасини «ўлди»га чиқариб «Зарафшон»да марҳумнинг таржимаи ҳолини ёзиб бошлаған эди, бироқ таассуфка қарши «раҳматлик» ўлмаган экан, яъни марҳумнинг ўзи билфеъл газетада узр ёзиб, Ҳожи Муъиннинг юзига бир шапалоқ қўйиб, аранг таржимаи ҳолчининг чангалидан қутилиб олди. Ҳар нечукда Ҳожи Муъин кўз остиға олған кишилари (мавзулари) кўб бўлса ҳам, бахтка қарши ҳамон марҳум бўлмай, бечорага тузукрак ишлашга имкон бермай келадирлар. Бу жиҳат билан қарағанда Ҳожи Муъин афанди маъзурдир.\nОлти йиллик базмимизда иштирок қилған татар ўртоқларнинг биринчиси Абдураҳмон Саъдийдир. Тарелка тутиш ва бошқа анов-манов, олди-қочдиларини истисно қилғанда холис бир сиймо бўлиб қоладир.\nНеъмат Ҳаким Абдураҳмон Саъдий билан ёқа ушлашканда танда, бозорни яхшиғина қизитқан эди. Саъдий билан оғиз-бурун ўпушғач, томошабин анқовларни жуда зериктириб қўйди.\nИззиддин Сайфулмулук ўзининг ягона хизматининг самараси бўлған сифилисни биринчи галда Туркистонга тақдим этди, минбаъд ундан сўзак, сил, моххов ва бошқа юқумлиқ касаллар кутамиз.\nЗариф Баширий билар-билмас лўлининг эшагини суғориб, пулини олиб келди, унча-мунча иғвоси ҳам йўқ эмас.\nВали Алломўв (Нурмат) ажойиб бир истеъдодга молик таржимондир. Ўзи ҳақиқатда элли оғиз чамаси ўзбекча сўз биладир. Лекин ўзининг фавқулодда истеъдоди соясида шу элли оғиз дастмояси билан ўн минг калималик маъноларни ифода қила оладир. Ўзбекча сўз қаҳатлигига учралған бир замонда, Алломўв ўртоқнинг бу ҳунари шоёни таҳсин ва тақдирдир.\nЁш ёзғучиларимизнинг бириси бўлган Санжар ўртоқ ялқовлиқда ягона бўлиб чиқди. Кўринишда иш по горло, ҳақиқатдачи; эҳе…\nВадуд Маҳмуд ўртоқ бир буродаримизнинг тасвирича «кўклам»дир, кўкламнинг ёзи билан кузи қалай бўлишини ҳозирдан айтиб қўймоқ номаъқул бузоқнинг гўштини емакдир.\nЎктам афандини ҳам Санжар билан никоҳлаб қўйсақ ажойиб бир ялқовлар оиласи вужудга келтирган бўламиз. Ёмоннинг бир қилиғи ортиқ, деганларидек, бу қурғуримиз ўлгунча мамаданаи Худо урган бўлиб чиқди.\nШокиржон Раҳимий пулни жуда-жуда яхши кўрганидек, «командирўвкани» ўшанча ёмон кўрадир. Пуллик жойга ўзини томдан ташлайдир. Командирўвка десанг, безгаги ушлайди. Пешонаси кенг, томоқнинг заволи.\nЗиё Саид ёхуд ноғорачининг баччаси, уста кўрмаган шогирд ҳар мақомға ҳам йўрғалайди.\nЗеҳнийга Элбекда нима ғаразинг бор?\nЭлбекка Сани Зеҳний чақираяпти…\nОлти йиллик қизил матбуотимизнинг ўгутлари мана шулардан иборат, десак бўладир.\nТош-торозу ўқуғучининг қўлида. Шунинг учун баҳо қўйиш комиссиясининг кераги йўқ.\n«Муштум», 1924 йил, 21 июн, 4(29)-сон, 2-3-бетлар\n Хабари жонсўз — жон ўртовчи хабар.\n Фард — киши, шахс.\n Менгров — меров, овсар.\n Тутал — бирон фикрни телба-тескари ифодалаш сўз ўйини; масалан: олтита қозон олдим; тўрттаси тешик, иккитасининг таги йўқ.\n Кал — айёр.\n Кўр — нодон.\n Номаи аъмол фаришталарнинг инсонларнинг яхши-ёмон ишларини ёзиб қўядиган дафтари.\n Усмонхон Эшонхўжаев — (1898 — Андижон — 1938) муаллим, журналист, таржимон. 1915 йилдан компартия аъзоси. Москвадаги Я. М. Свердлов номли коммунистик университетда ўқиган (192022). ТуркАССР Маориф халқ комиссарлигида ишлаган (1922-24). 1924-25 йилларда «Қизил Ўзбекистон» газетасининг муҳаррири, ЎзбКП МК ташвиқот-тарғибот бўлими мудири, сўнгра Сирдарё вилоят партия комитети секретари (1926-31), 1931 -36 йилларда Москвадаги Қизил профессорлар институтида ўқиган. 1936-38 йилларда ВКП(б) Нижний Новгород ўлка комитети ташкилий бўлими мудири, Шимолий Кавказ вилоят комитети секретари, Красноуфимск т. й. бошқармаси бошлиғининг сиёсий ишлар бўйича ўринбосари. Шахсга сиғиниш даврининг қурбони бўлган.\n Муаллиф Усмонхоннинг бир вақтнинг ўзида жуда кўп юқори лавозимларда ишлаганлигига ишора қиляпти.\n Бундан ортиқ нима ҳам дердик.\n Муаллиф Чўлпоннинг «Сомон парчаси» шеъридаги:\nБир похол чўпидек оқиб бораман…\nЧунки таслим бўлдим муҳит эркига…\nмисраларига ишора қилиб, шоирнинг тушкунлик кайфиятини танқид қилиб, озодликдан умид узмасликка далда бериб ўтяпти.\n Ашурали Зоҳирий — (1885 — Қўқоннинг Ойим қишлоғида туғилган — 1938) маърифатпарвар, матбаачи, тилшунос, муаллим. Дастлаб Қўқондаги Мадалихон мадрасасида таҳсил олган. 1907 йилдан Қўқон рус-тузем мактабида ўзбек тили ва адабиётидан дарс берган. 1916 йилдан «Садои Фарғона», сўнгра «Фарғона» газетаси редакциясида адабий ходим бўлиб ишлаган. Шу даврда Фарғона педтехникумида ўзбек тили ва адабиётидан дарс берган. Навоийнинг «Муҳокаматул-луғотайн» асарини (1918) ва икки жилдлик «Русча-ўзбекча луғат»ни (1925) нашр эггирган. Шахсга сиғиниш даврининг қурбони бўлган.\n «Садойи Фарғона» 1914 йили Фаргонада биринчи марта ўзбек тилида чиқарилган газета. Унда Ашурали Зоҳирий мусаҳҳиҳ бўлиб ишлаган. Юзтача сони чиқиб тўхтаган.\n Маркази сиқлат — моҳият, мағиз.\n Имло тўполони 1921 йилнинг январ ойида Тошкентда бўлиб ўтган Тил-имло қурултойида катта баҳслар бўлиб, унда араб графикасининг ислоҳ қилинган шакли тасдиқланган эди.\n Абдулла Раҳмат — фарғоналик маорифчилардан.\n Абдулла Авлоний (1878-1934) олим ва ёзувчи, шоир, жадид матбуотининг асосчиларидан. Сўнгроқ маъориф ва давлат ишлари билан банд бўлиб, матбуотдаги фаолияти сусайган эди, муаллиф шунга ишора қиляпти.\n Мирмуҳсин Шермуҳамедов — (1895, Тошкент, Махсидўзлик маҳалласида туғилган— 1929, Тошкент). Ўзбек матбуоти асосчиларидан бири, журналист ёзувчи. 1913 йилдан маҳаллий матбуотда ижтимоий сиёсий руҳдаги мақолалари ва шеърлари чоп қилинган. 1916-17 йилларда У фадаги «Олия» мадрасасида таҳсил олган «Иштирокиюн», «Қизил байроқ», «Туркистон», «Касабачилик иши», «Батраклар», «Қизил Ўзбекистон» газеталарининг, «Коммунист», «Касабачилик ҳаракати» журналларининг муҳаррири. Шахси қораланган.\n Садриддин Айний — (1878 — Ғиждувонга яқин Сокгаре қишлоғи — 1954 — Душанбе) тожик-ўзбек халқининг улкан ёзувчиси, публицисти, шарқшунос олими, жамоат арбоби.\n Биз барчамиз Аллоҳнинг бандаларимиз ва албатта, яна унинг ҳузурига қайтувчидирмиз (Қуръондан, Бақара сураси, 156-оят).\n Шаҳид Эсон Муса ўғли —(1885, Тошкентнинг Сассиқҳовуз маҳалласида туғилган —1938, Тошкент) Каллахона маҳалласидаги биринчи ва иккинчи босқичдаги бошланғич мактабларида таълим олади. 1909 йил ўз ҳовлисида жадид мактаби очиб болаларни ўқитади. 1911 йилда Истамбулга кетиб дорулфунунда тил-адабиёт, тарих-география факультетида ўқийди. 1916 йилда тугатиб, шу дорулфунунда тил тарихи ва қадимги туркий халқ оғзаки адабиётидан дарс беради. 1917-18 йилларда ўша ердаги Султония педагогика билим юртида турк тили грамматикасидан ҳам дарс беради. 1920 йил «Афанди» (профессор) илмий даражаси берилади. 1922 йили баҳорида Туркистонга қайтади ва бу ерда «Наримонов» билим юртига мудир этиб тайинланади. 1928 йил аксилинқилобчилиқда айбланиб уч йилга қамалади. Қамоқдан қайтиб, ўзбек миллий кутубхонасида ишлайди. 1937 йилда август ойида қамоққа олиниб, 1938 йил 5 октябр куни отилади.\n Ҳожи Муъин Шукрулло — (1883 — Самарқанд — 1942 Тошкент) эски мактабни тугатиб, 1901 йилдан ўқитувчилик қилган. 1913-14 йилларда «Самарқанд», «Хуррият» газеталарида, «Оина» журналида адабий ходим бўлиб ишлаган. Шеърий тўпламлар ва драма асарларимуаллифи. Умрининг сўнггига қадар ўша давр матбуотида фаол ипггирок этган. Шахсга сиғиниш даврининг қурбони бўлган.\n Аллоҳга таваккал қилган ҳолда.\n Билфеъл — амалда.\n Маъзурдир — узрли.\n Абдураҳмон Саъдий — (1889 — Уфа губерняси, 1956 — Самарқанд) адабиётшунос, муаллим. Троицк шаҳрида мадрасани тугатиб (1906) рус-татар мактабларида ўқитувчилик қилган. Истамбул дорулфунунини тамомлагач (1907-11) ватанига қайтиб ўқитувчилик қилган. Адабиётдан дарсликлар тузган. Тошкент, Самарқанд, Фарғона ўрта ва олий ўқув юртларида дарс берган (1921-56). Дастлабки ўзбек адабиёти кафедраларини шу киши ташкил қилган.\n Тарелка тутиш — лаганбардорлик, хушомадгўйлик.\n Неъмат Ҳаким — татар адабиётшуноси, тилшунос.\n Танда бозор — тез, чаққон, жинни бозор, ўтмас моллар кўр харидорга сотиладиган бозор.\n 1921 йилда ўтказиган тил-имло ислоҳотида бу икки татар олими матбуотда ўзбек тил-имлоси хусусида кўп илмий мунозара қилган эдилар, муаллиф шунга ишора қиляпти.\n Иззиддин Сайфулмулук — татар доктори, бу киши ўша давр матбуотида турли тиббий мавзуларда мақолалар ёзиб халқни маърифатга доҳил қилган эди. Умрининг охирларида Сибирда ўн йил ахлоқ тузатиш лагерларида хизмат қилиб қайтиб, Тошкентда саксон ёшларда, 1946 йил вафот этган.\n Зариф Баширий — (1882-1962) татар шоири, адиби, публицисти, Фердинанд Дюшеннинг «Тамилла», «Қамар» рўмонларини ўзбек тилига таржима қилган.\n Вали Алломов — татар журналисти, узоқ йиллар «Қизил Ўзбекистон» газетаси муҳарририятида ишлаган.\n Санжар Сиддиқ — (Босит Сиддиқов, 1902— Тошкентнинг«Сарчопон» маҳалласида туғилган — 1938 Тошкент) таржимон, журналист, танқидчи. Ўзбекистон ССР Давлат нашриётида адабий ходим (1926-27), муҳаррир (1929), «Китоб ва инқилоб» (1932-33), «Гулистон» (1935-37) журналларнинг масъул котиби. Ўша давр матбуотида фаол иштирок этган. Кўплаб адабий, сиёсий асарларни ўзбек тилига таржима қилган. Шахсга сиғиниш даврининг қурбони бўлган.\n Вадуд Маҳмуд — (1898-1977) Самарқандда туғилган — адабиётшунос, мунаққид, 20-йиллар матбуотида фаол қатнашган. Шахсга сиғиниш даврида узоқ йиллар жабрланган.\n Ўктам-Қаюм Рамазон (1897 — Тошкенг—1942) муаллим, тилшунос олим, эски ва янги усуллардаги мактабларда ўқиган. Мактаб, техникум ва институтларда ўқитувчи, илмий ходим бўлиб ишлаган. Ўзбек мактаблари учун ўзбек тилидан дарсликлар ёзган. Шахсга сиғиниш даврининг қурбони бўлган.\n Шокиржон Раҳимий — (1898 — Тошкент—1938) шоир, ёзувчи, матбуотчи, муаллим, кўплаб дарсликлар муаллифи, маориф бўлимларида ишлаган. Шахсга сиғиниш даврининг қурбони бўлган.\n Зиё Саид — (1901-1938) журналист, ёзувчи, драматург Қосим Солиҳовнинг тахаллуси, шахсга сиғиниш даврининг қурбони бўлган.\n Зеҳний — Тўрақул Нарзиқулов (1892 — Самарқанд — 1983 — Душанбе) муаллим, матбаачи, адабиётшунос, тилшунос олим. Шахсга сиғиниш даврида жабрланган.\n Элбек — Машриқ Юнусов (1894 — Тошкент вилояти, Хумсон қишлоғи — 1942). Шоир, носир, тилшунос, таржимон, танқидчи. Шеър ва ҳикоялари ўша вақтдаги вақтли матбуотда чоп этилган, мактаб ўқувчилари учун дарсликлар ёзган. Шахсга сиғиниш даврининг қурбони бўлган.\n 1924 йил «Туркистон» газетасида чоп этилган Элбекнинг тилга оид мақоласини Зеҳний танқид қилиб ўтган эди. Муаллиф шундан киноя қиляпти.\n Ўгут — ўгит, насиҳат.\n← Аввалги Аввалги Оллоёр Бегалиев. Аъзам Ўктам: Бир йўл кўринур…\nКейинги → Кейинги: Киёхара Фукаябу (Х аср)


UTTF – Telegram\nO'zbekiston stol tennisi federatsiyasining axborot kanali\n106 views 06:46\n115 views 06:46\n119 views 06:46\nАзиз ва муҳтарам ватандошлар! Сизларни Ўзбекистон стол тенниси федерацияси кириб келаётган янги 2020 йил билан чин дилдан қутлайди.\nФедерациямиз сиз азизларни, мўътабар нуронийлар, меҳрибон опа-сингилларимизни, азму шижоатли ёшларимизни, кўп миллатли бутун халқимизни ушбу қутлуғ айём билан самимий табриклайди.\nОртда қолган йил ўзбек спорти каби кўплаб соҳалар учун унутилмас муваффақиятларга бой ўтди. Федерациямиз янги йилда барчага янгидан-янги марраларни забт этиш, улкан ғалабаларга эришиш ва мамлакатимиз шарафини янада юксалтиришни тилаб қолади.\n130 views 10:32\nХабирнгиз бор, Таиландда 23 ёшгача бўлган футболчилар ўртасида ўтаётган Осиё чемпионатида Ўзбекистон олимпия терма жамоаси “С” гуруҳида Эрон, Жанубий Корея ва Хитой терма жамоалари билан рақобатлашмоқда.\nМазкур мусобақада мамлакатимиз шарафини ҳимоя қилаётган футболчиларимизни стол тенниси бўйича Ўзбекистон терма жамоаси аъзолари олдинда турган учрашувлар ва Олимпия ўйинлари йўлланмасини қўлга киритишида омад тилаб қолади.\n149 views 09:07\n110 views 10:59\n“ЁШЛИК“ марказий кенгаши соврини учун республика мусобакаси якунланди\nАввал хабар берганимиздек, кеча Сирдарё вилояти Жисмоний тарбия ва спорт бошқармаси ҳамда вилоят Халқ таълими бошқармаси ҳамкорлигида спортнинг стол тенниси тури бўйича «Ёшлик» спорт жамияти марказий Кенгаши соврини учун республика турнирига старт берилганди.\nМазкур мусобқада республикамизнинг барча вилоятларидан ташриф буюрган 56 нафар ёш спортчилар ғолиблик учун беллашишди. Икки кун давом этан мусобақада стол теннис ихлосмандлари қизиқарли ва муросасиз баҳсларга гувоҳ бўлишди. Турнир якунида ғолиб ва совриндорлар эсдалик совғалар ва медаллар билан тақдирланди.\nЖамовий баҳслар (қиз болалар ўртасида) :\nЖамовий баҳслар (ўғил болалар ўртасида) :\nЎзбекистон стол теннис федерацияси матбуот хизмати.\n109 views 07:30\nЗохид Кенжаев мавсумдаги илк мусобақасига йўл олди\nБугун тонгда стол теннис бўйича терма жамоамиз аъзоси Зоҳид Кенжаев Германия мамлакатига жўнаб кетди. Стол теннисчимиз мавсумнинг илк World Tour турнири ҳисобланган Магдебург про турида иштирок этади. 28 январь — 2 февраль кунлари бўлиб ўтадиган ITTF World Tour Platinum German Open 2020 мусобақасида сайёрамизнинг 5 қитъасидан ташриф буюрган стол теннисчилар қатнашади.\nҚуръага кўра ҳамюртимиз илк даврада ливанлик Маҳром Тариққа қарши баҳс олиб боради.\n136 views 11:51\nЗоҳид Кенжаев “German Open” турнирини ғалаба билан бошлади\nСтол тенниси бўйича терма жамоамиз аъзолари — Зоҳид Кенжаев шу кунларда Германиянинг Магдебург шаҳарида ташкил этилаётган ITTF World Tour Platinum German Open 2020 турнирини ғалаба билан бошлади. ХХХI ёзги Олимпия ўйинлари иштирокчиси бўлган Зоҳид Кенжаев илк даврада Ливан вакили Ториқ Маҳрумни 4:0 ҳисобида таслим этишни уддалади.\nЭнди ҳамюртимиз иккинчи даврада aсли хитойлик бўлган Украина терма жамоаси аъзоси Ли Коуга қарши тўқнаш келади.\n147 views 09:23\nForwarded from SPARTAK 545\n134 views 18:59\nЖорий йилнинг биринчи февраль куни Тошкент шаҳар Учтепа тумани 1 — сонли болалар-ўсмирлар спорт мактабида стол теннис ва кураш спорт тури бўйича мусобақа бўлиб ўтди. Ўзбекистон стол тенниси федерацияси, Ўзбекистон кураш ассоциацияси ҳамда Учтепа тумани 1 — сонли болалар-ўсмирлар спорт мактаби ҳамкорлигида ташкил қилинган мусобақалар Ўзбекистон Республикаси Президенти Шавкат Мирзиёевнинг бешта муҳим ташаббусининг иккинчи ташаббуси ижросини таъминлаш бўйича Учтепа тумани маҳаллаларида яшовчи хотин-қизлар ўртасида стол тенниси ва кураш спорт турлари бўйича ўтказилди. Жами 50 га яқин иштирокчи қатнашган ушбу мусобақа хотин-қизлар ўртасида соғлом турмуш тарзини тарғиб қилиш ва спорт турларига бўлган қизиқишларини оширишга хизмат қилди.Турнир давомида учтепалик хотин-қизлар яхшигина стол теннисчиси эканликларини намойиш этишди.\n176 views 19:01\n182 views 19:01\nForwarded from D&S\n197 views 19:01\n212 views 19:01\n190 views 09:21\nМуҳтарам отахон ва меҳрибон онахонлар, севимли опа-сингил ҳамда қадрили ака-укалар! Барчангизни, янгиланиш ва яшариш – Наврўз байрами билан чин қалбимиздан табриклаймиз. Шарқона янги йил бўлмиш – Наврўзи олам барчамизнинг хонадонимизга қувонч, сиҳат саломатлик ва файз барака олиб келсин. Яна бир бор барчамизга Наврўз олам муборак бўлсин!\n197 views 09:21\n149 views 07:12


yashnobod.poytaxt.uz Yashnobod.Poytaxt.Uz - Кибержиноятчилар Ҳимояланмаган Wi-Fi Тармоқларидан Фойдаланмоқда\nКибержиноятчилар ҳимояланмаган Wi-Fi тармоқларидан фойдаланмоқда - Бўлимга қайтиш\n...Шинамгина қаҳвахонага тушлик қилиш ва хушбўй қаҳва устида мазмунли суҳбат қуриш учун мижозлар ташриф буюрди. Уларнинг баъзилари веб-сайтларга бепул кирувчи Wi-Fi очиқ тармоғидан фойдаланишга қарор қилди. Вақт ўтиб, улар ўз реквизитлари, пароль ва шахсий маълумотларини ўзлаштирган уддабурон кибержиноятчилар қурбонига айлангани маълум бўлади.\nКиберхавфсизлик бўйича мутахассислар томонидан фирибгарликнинг бу усулига «honeypot» деб ном берилган. Ушбу усулнинг моҳияти гўёки қонуний ва очиқ ижтимоий тармоқ сифатида фаолият юритувчи Wi-Fi боғланишларни яратишдан иборат. Фойдаланувчилар бу тармоққа билмай туриб уланса, жиноятчилар хакерлик ҳужумини амалга ошириб, фойдаланувчи ва "псевдо тармоқ" ўзаро алмашган барча маълумотлардан фойдаланиш имконига эга бўлади. Бундай ҳужумлар кўпинча қаҳвахона ва ресторанлар, чакана савдо шохобчалари ва аэропортларда амалга оширилади.\nМаиший ва офис техникаси, гаджет ва планшет компьютерлари сўнгги моделларининг аксариятига Wi-Fi технологияси ўрнатилган.\nWi-Fi тармоқларини ривожлантириш бўйича «Wi-Fi Alliance» тармоқ консорциуми тахминига кўра, бу йил дунёда Wi-Fi сигналини қабул қилувчи 3 миллиарддан ортиқ мослама ишлаб чиқарилади. Бундан ташқари, жорий йил ўтказувчанлик қобилияти катта бўлган ва кўп сонли мижозлар уланишини таъминлайдиган 802.11ax стандартидаги янги Wi-Fi авлоди сигналини қабул қилувчи маҳсулотлар бозорга чиқарилиши кутилмоқда.\nАйни дамда Wi-Fi тармоқлари орқали амалга оширилаётган жиноятлар сони ҳам ортиб бормоқда. Бу жиноятлар орасида энг кўп тарқалгани «Sniffing»дир. Жиноятчи жамоат жойларида ҳимояланмаган Wi-Fi тармоғига уланган барча фойдаланувчиларнинг шахсий маълумотлари ва реквизитларини осонликча ўзлаштириб олиши мумкин. У қурбоннинг бошқа хизмат турлари, жумладан, банк хизмати ва онлайн-тўлов тизимига ҳам кириш имконини берувчи шахсий маълумотларини қўлга киритишга уринади.\nЖиноятчилар орасида, шунингдек, «Sidejacking» паролни бузиб очиш усули ҳам кенг тарқалган. У фойдаланувчи сессиясига уланиб олиш мақсадида маълумотлар пакетини таҳлил қилишдан иборат.\nКибержиноятчилар қурбонига айланмаслик ва Wi-Fi тармоғига хавфсиз уланишни таъминлаш учун UZCERT компьютер ҳодисаларига чора кўриш хизмати мутахассислари томонидан ишлаб чиқилган қатор муҳим қоидаларга амал қилиш лозим.\nОчиқ Wi-Fi тармоқлари бор жойда "фейк" тармоғига уланиб қолмаслик учун, биринчи навбатда, оммавий кириш нуқтаси номининг ишончлилигини текшириш зарур. Бунинг учун бино маъмуридан Wi-Fi уланиш тармоғи қандай номланишини сўраш кифоя. Оммавий Wi-Fi дан фойдаланиш жараёнида онлайн-банкинг ва онлайн-тўлов хизматлари, шунингдек, бошқа муҳим ресурсларга кирмаган маъқул. Мобиль телефон созламасида Wi-Fi тармоқларига автоматик уланиш кўзда тутилган бўлса, телефон эгаси аппарат тармоққа улангани ва шахсий маълумотларини мустақил равишда узатаётганини хаёлига ҳам келтирмаслиги мумкин. Бундан ташқари, Wi-Fi дан фойдаланадиган мосламалардаги ҳимоя дастурларини мунтазам янгилаб туриш лозим.\nWi-Fi – истиқболли ва жадал ривожланаётган интернет-технологиялардан биридир. Оммавий Wi-Fi очиқ тармоқларидан фойдаланишда оддийгина хавфсизлик қоидаларига амал қилиш ҳар қандай кўнгилсизликларнинг олдини олишга ёрдам беради.\nСайтда фойдаланувчилар сони: 59


Пленер – O‘zbekiston Badiiy akademiyasi\nDecember 26, 2021 / Yangiliklar‚ Пленер\nЎзбекистон Бадиий ижодкорлар уюшмаси Тошкент вилояти бўлими томонидан ,,Устоз ва шогирд” анъанаси асосида “Пленэр-2021” дастури доирасида шу йилнинг якуний 18-пленэри ташкил қилинди. Табиат қўйнидаги пленэрда таниқли ижодкор-рассомлар БИУ аъзолари Э.Аралов,А.Мамасолиев,А. Бобоқулов, С.Қодиров,Р.Ким, М.Нутфуллаев, Уюшманинг Ёш ижодкорлар бўлими аъзоси Д.Бердиев, Уюшмага аъзоликка номзод Х.Намазбаева ва Чирчиқ давлат педагогика институти талабалари иштирок этишди. Пленэрда устоз рассомлар ёшларга […]\nSeptember 14, 2021 / Yangiliklar‚ Пленер\nЮртимизда ҳар фаслнинг ўз зийнати бор. Куз фасли табиатни олтин рангга буркаб, ўзига хос завқ бағишлайди. Бу кезларда товланиб турган табиат гўзаллиги рассомларга ҳам илҳом манбаи бўлади. Табиат бағрида ранглар кўп. Яқинда Ўзбекистон Бадиий ижодкорлар уюшмаси Тошкент вилояти бўлими аъзолари Солий Қодиров, Роберт Ким, уюшмага аъзоликка номзод Бакирбой Ўрмонов ,Чирчиқ давлат педагогика институти талабаси Азиза […]\nЖорий йил 18-22 июнь кунлари Ангрен шаҳрида Ўзбекистон Бадиий ижодкорлар уюшмаси ва Ангрен шаҳар ҳокимлиги ҳамкорлигида Ўзбекистон халқ рассоми Виктор Иванович Уфимцев хотирасига бағишланган “Ангрен таровати” номли Республика рассомлар плэнери бўлиб ўтди. Мазкур плэнерда қирқга яқин ижодкорлар, академик Сарсенбой Байбосинов, Ўзбекистон халқ рассоми Рустам Худойберганов, Тошкент шаҳри ва вилоятлардан келган атоқли устоз рассомлар билан бирга […]\nMay 13, 2021 / Yangiliklar‚ Пленер\n«Очиқ осмон остидаги музей» – рангларда\nРассомлар орасида “саёҳатчи” рассомлар ҳам борки, улар шаҳар ва қишлоқлар, тоғу-тошлар ва адирлар бағрига чиқиб, пленэрда ижод этишни хуш кўришади. Пленер Хоразм вилоятида ўтди. Қорақалпоғистонлик ёш рассомлар Ажинияз Кудайбергенов, Тимур Сулайманов ва Полатжон Абдиреймовлар ижодида эса саёҳатлар чоғида яратилган гўзал рангтасвир асарлар бугун санъат ихлосмандларининг таҳсинига сазовар бўлиб бормоқда. Бу сафар рассомлар «Очиқ осмон остидаги […]\nNovember 5, 2020 / Пленер\nЎзбекистон Бадиий ижодкорлар уюшмаси Навоий вилояти бўлими аъзолари томонидан ҳам 29 октябрь -1 ноябрь кунлари “Ўзбекистон манзаралари” лойиҳаси учун пленэрлар ташкил қилинди. Ижодкорлар катта завқ билан олтин рангга бурканган очиқ табиат қўйнида вилоятнинг Нурота тумани манзарасидан этюдлар ишлашди.\nNovember 3, 2020 / Пленер\nОлтин кузда юрт манзаралари\n5 муҳим ташаббус доирасида “Ўзбекистон манзаралари” лойиҳаси давом этмоқда. Зеро, олтин куз – рассомларга ўзгача илҳом манбаи. Шу йил 28-31 октябрь кунлари Ўзбекистон Бадиий ижодкорлар уюшмаси Тошкент вилоят бўлими томонидан Ангрен шаҳри тоғли жойларида “Ангренда куз таровати” деб номланган пленэр ташкил қилинди. Устоз ва шогирд анъанаси асосида ташкил қилинган ушбу пленэрда БИУ аъзолари – Ўзбекистонда […]


Kutubxona - Nosirjon Joʻrayev. Noyabr kuyi (qissa) / Kiril\nSiz shu sahifadasiz: Nosirjon Joʻrayev. Noyabr kuyi (qissa) / Kiril\nАсар номи Ноябр куйи (қисса)\n«Ёшлик» журнали, 2010 йил, 9-cон\nНоябр куйи (қисса)\nДонг қотиб қолдим, унинг охирги гаплари мен учун тамоман ҳайратланарли эди. Ахир азбаройи асарнинг савиясизлиги учун ҳам унинг чоп қилинишига қарши эдим, нашриётнинг обрўйини йўқотмаслик учун раҳбарнинг таклифидан бўйин товлаётгандим-ку. Қандай қилиб ўзинг хом-хатала, бир пулга қиммат деб турган қўлёзмага муҳаррирлик қилиш мумкин? Фикрларимни жамлаб, директорга юзландим.\nАвтомобиллар ғилдираги қолдираётган излардан мен ҳам ўтиб борарканман, тағин одамлар, турмушнинг ғимир-ғимирлари орасида мана бу асфальт йўл устида бир сониягина аввал борлиги энди эсдан чиқаётган қор парчаларидек изсиз йўқолаётган минглаб ҳис-туғёнлар ҳақида ўйлай бошладим. Бу хил мулоҳазалар ўзимга бетайин, тутуриқсиз туюлаётган бўлса-да, аммо кўнглимнинг аллақаеригадир хуш ёқаётганди. Балки, чиндан ҳам нималарнидир ўйлашга эҳтиёжим бордир. Мана шу сон-саноқсиз, бир-бирини кесиб-узиб ташлаган излардан минглаб машиналар ўтган, хўш, улар қаёққа кетади? Ўзимни олай, ҳозир уйга, эртага яна шу йўлдан ишга қайтаман. Нега энди хаёлимга келган заҳоти рулни хоҳлаган бир кўчага буриб юборолмайман. Мени нима ушлаб-жиловлаб туради? Оиламга садоқатми, ишхонамга ҳурматми, миллионлаб одамлар назаридаги тартибли ҳаётга муносиб бўлишликми – нима? Тасаввур қиламан, ҳозир уйга эмас, дуч келган бирор ёққа, масалан, дарё бўйигами бориб, совуқда дилдираб ўтирсам, аммо шунинг эвазига тип-тиниқ осмонни, ойни, изғирин кўчаларни томоша қилсам, эртага нима ўзгаради? Бирор киши бундан зиён-заҳмат чекадими? Хотиним ва болаларим хавотир олиши мумкин, туни билан мижжа қоқмай чиқади, бироқ эртасига мени соғ-омон кўргач, ўша заҳотиёқ кечаги хавотирларни унутади, яна ҳаёт ўз йўлида давом этаверади. Лекин мен шу нарсани билган ҳолда, рулни ҳеч қачон, ҳатто бир марта бўлса ҳам манзили номаълум йўлга бура олмайман. Бошқалар эса эҳтимол бу ҳақда ўйлаб ҳам кўришмас. Чунки бу тахлит «эркинлик»нинг оқибатини ўзгалардан эшитишган, вақтни бундай совуришга уларнинг кўзи қиймайди, уйида ағанаб ётса-ётадики, бундай дайдишларга ҳуши келмайди.\nМенинг бу фикрларимни у ҳамиша оддийгина, гўё бирор ёқтирган мусиқасини тинглаётган одамдек хотиржам қабул қиларди, балки бу тентакнамо гапларимга қарши бўлса ҳам, индамай қўя қолармиди? Ёки айнан шу нарсаларга нисбатан ўз қарашларининг пинҳон-сирлигича қолишини истармиди, ҳарқалай, доимо жимгина тингларди, холос. Чамамда, уни бошқа нарсалар қизиқтирарди. Масалан, одамзоднинг ўзини ўзи ҳурмат қилишими, касал-кусал бўлмай, ҳамма нарсани ўрни-ўрнида, ўз вақтида бажаришими, шунга ўхшаш нарсаларни кўп гапирарди. Эсимда, бир куни поликлиникага борганимни айтиб қўйдим. Мен ҳар қанча тўсқинлик қилмай, у касаллик варақасини, буюрилган дори-дармонларни, яна алламбало майда-чуйда қоғозларни шоша-пиша, аммо синчиклаб ўқиб чиқди. Сўнг хавотирли кўзларини юзимга қадаб, яхшигина шамоллаганимни айтди. Очиғи, кулиб юбордим, тўғри-да, нимаси хавотирли бунинг. Шамоллаганлар камми?\nҲозирги манзара ҳам шундай тескари тасаввур уйғотарди кишида. Осмонга қарасанг, кўм-кўк ялангликда парча-парча булут қийқимлари, қуёшнинг кучсиз нурлари ерга осойишта оқиб турибди. Ерда эса... уюм-уюм қорайган хазонлар, мунғайган уйлар, қўнжигача лойга ботган оёқ кийимлари, хуллас шунақа чалкашликлар. Йўқ, булар ҳеч қандай чалкашлик эмас, аслида қандай бўлиши керак бўлса, шундай алпозда турипти. Фақат менинг кўзларим бу акс манзараларга кўника олмаётган бўлиши мумкин. Кўрдингми, дейман ўзимга ўзим, осмонга, оёғинг остидаги ерга бир лаҳза тикилиб, шунча изтироб чекаяпсан. Бошқалар ҳам ўзларини худди шундай ортиқ қийнамаслик учун бунақа нарсалардан, ўй-хаёллардан кўз юмиб-қулоқ ёпиб ўтишади, вассалом. Уларнинг наздида, сенинг бу каби ҳамма нарсадан азият чекишинг бемаънилик, жинниликдан бўлак нарса эмас! Бунинг ўрнига улар уйларига печка қуришади, ўтин ғамлашади, тешик-туйнукларни беркитишади ва шу тахлит тадбир-тадориклар билан ҳар қандай фаслни, ҳар қандай қулай-ноқулай шароитларни ҳам хотиржам, ортиқча ҳиссиётларга берилмай, баъзан эса беписандлик билан кутиб олаверишади.\nАслида, менинг энг катта йўқотишим ҳам мана шундай изтиробдан қочиш эвазига юз берганди, унинг кўзларига бир лаҳза бўлсин қараш, денгиз сатҳидаги улкан бир кемадек чайқалиб-тўлқинланиб ётган қалбидаги ҳар битта титраш-силкинишни тинглаш, тушуниш азобидан қўрқиш мени ундан узоқлаштирганди. Кузги япроқлардек омонат, мажолсиз ва сокин муҳаббатининг юки эзиб қўйганди, кўзларидаги тубсиз-ниҳоясиз умид, илинжнинг оғирлиги менинг бечоралигимни тобора юзага олиб чиқарди. Аммо мен, ана шу юк-заҳматлар орасида янчилиб-топталиб кетаётганимга қарамай, улғаяётган эдим, унинг муҳаббати улғайтираётганди. Мен қанча қочганим, ўзимни ожиз сезганим сари бу чеки-чегараси йўқ қочқинларнинг, чорасизликларнинг моҳиятини англашга маҳкум бўлиб борардим. Унинг севгиси шу қадар шафқатсиз эдики, мени бир сония, бир нафас бўлсин аямасди, таъқиб қилишдан чарчамасди ҳам. Муҳаббат менинг икки елкамдан тутиб, шундай қаттиқ силкирдики, иложсиз равишда қайтадан ўнгланишга, унинг бир нафасидан пардек тўзғиб кетган борлиғимни янгитдан тиклашга мажбур бўлардим. У шундай шафқатсиз севги эдики, менинг ҳар бир сўзим унинг учун қонун билан баробар эди, у фақат менинг борлигимни тан оларди холос ва шу йўл билан, яъни мени камситмасликка уриниб азобларди. Бу худди совуқда музлаётган одамни иситаман деб гуриллаб ёнаётган оловга отишдек гап эди. Бу – минг-минглаб ҳужайраларингни, томирларингни, сезгиларингни дўзахдан дўзахга солиб ўйнашдир. Мен бу адоқсиз хўрланишларга ҳукм қилинган, унинг сассиз-садосиз, маъсум ва сокин муҳаббати эса, шубҳасиз, ҳукмфармо эди. Мен уни ҳамиша қучгим, бағримга маҳкам босиб, бераётган уқубатлари учун ўч олгим, қучоғимда туриб қандай йиғлашини ҳузур билан томоша қилгим келарди. Бироқ бу ишларим унинг кўнглига қандай янги тўфонлар солишини яхши англардим, бу ўч-оловдан кейин ҳозирги азобу кўргиликларим ўн чандон, юз чандон ортишини ўйлаб, яна қуниш тортардим. Менинг ҳатто шунга ҳам имконим етмасди.\n«Ақалли бир марта бўлса ҳам тан олиб айтинг, сиз ҳаётдан бунчалик куюниб яшашингизнинг боиси нимада? Нега одамлар нигоҳидан узоқ бўлишга уринасиз? Аслида, уларни ўз ғам-ташвишингиздан ҳимоя қилгингиз, яқинларингизнинг кўнглига бевақт хавотир солиб қўймасликка тиришасиз. Лекин шу ишингизнинг ўзиёқ жигарларингизни ташвишга солади. Эслаб кўринг, қачон ота-онангиз билан ёзилиб, чин дилдан гаплашгансиз? Қачон опангиз ёки акангиз қаршисида қимтинмай дардлашгансиз? Бирон жойингиз оғриётганини улар қачон ўз тилингиздан эшитишган? Бу билан гўёки уларни бемаврид сиқилишлардан, сизни деб хавотир олишларидан асрагандек бўласиз.\nЎзингизни улар қаршисида бекаму кўст, бой-бадавлат, хотиржам тутишга уринасиз. Яқинларингиз учун худди тоғдек суянч эканингизни уқтирасиз. Аммо сиз кетишингиз биланоқ ўзингиз ҳамиша ҳадиксираб юрадиган, юз беришидан чўчиб яшайдиган воқеалар бўй кўрсатади. Яъни сизнинг ортингиздан яқинларингиз доимо юраги хижил бўлиб қолади. На бирор дардингиз, на бирор ташвишингиздан хабардор бўла олмай, айни пайтда, сизга ёрдам беролмасликларини ўйлаб, адойи тамом бўлишади. Сиз эса ҳамиша ўзингиздан қочасиз. Ишдан келиб наридан-бери овқатланасиз, қизларингизнинг раъйига қараб, улар билан пича ўйнаган бўласиз, китоб варақлайсиз, аммо буларнинг бирортаси ҳам сизнинг ботинингиздаги бесаранжомлик, алағдалик, паришонликнинг юзига парда тўса олмайди. Ва, аксинча, бу қийноқлар, ичингиздаги иккиланишлар заҳар-заққумдек сизни емириб бораяпти».\nҲаёт мен ўйлаганчалик осон кечмаслигини ўшанда, унинг мендаги чидаб бўлмас тушкунликни инкор этувчи, кучининг борича сочимдан тирноғимгача силтаб-қоқиб, ҳамма қатори оддий ҳаётга қайтаришга ундовчи сўзларини тинглаганимда илк бор тушунган эдим. Хаёлотимнинг ҳамма нуқтасини бир-бир кўздан кечириб, кечинмаларим ва орзу-истакларимни бор-йўғи икки оғиз гап билан чиппакка чиқаргунча бўлган ҳаёт – менинг ҳаётим бўлмай қолди. У мени шундай инкор қилдики, на ўзим, на орзу-майлларимнинг бирор нарсага арзишини англаб етдим.\nУнинг қаршисида тамаки тутатиб турарканман, ҳатто ана шу сигарет чекишимда ҳам кибр борлигини ҳис қилдим. «Сиз кучсиз одамсиз, – деганди ўшанда у, – на ўзингизни, на ҳаётингизни идора қила биласиз. Бир нарсани тушунинг, бу ҳаёт сизнинг қурбон қилаётган умрингизга, ўзлигингиздан кечиб топаётган нималарингизгадир арзимайди. Атрофга имкон борича оддий одам бўлиб қаранг, бу боришингизда ҳамма яқинларингиз сизни ташлаб кетади».\nБирдан ҳамма сергакланиб, ўтирганлар раҳбарнинг ҳурматига бир-икки қимирлаб қўйишди. Мўмин ака ёнида бир йигит билан кириб келди. У ҳаммага бир-бир қараркан, баралла овозда «Бу йигит бизда чоп этилаётган «Замон қўшиғи» китобининг муаллифи. Бугун ана шу китобнинг тасдиқдан ўтгани муносабати билан бизни меҳмон қилмоқчи!» деди дастурхонга ишора қилиб. Раҳбарнинг гапини эшитиб, баданимга тиғ теккандек сескандим. Худди ҳамма менга тикилаётгандек, Мўмин ака билан ўртамиздаги суҳбатдан бутун жамоа хабардордек ўзимни ноқулай сеза бошладим. Раҳбар эса менга истеҳзоли нигоҳ ташларкан, ҳаммани дастурхонга таклиф қилди. Мен икки ўт орасида қолган эдим – ўзимга қолса, шартта туриб чиқиб кетгим келарди, бу дастурхондан ҳам, жамоамдан ҳам тезроқ узилиб, холироқ жойга боришни, енгил нафас олишни хоҳлардим. Аммо, айни дамда, шунча одамни беҳурмат қилиб хонани тарк этиш ҳам мушкул эди.\nИшхона фойесининг кенг деразаларидан ташқарига термулиб, кўчани томоша қила бошладим. Ҳовлига тўп-тўп одамлар тушлик қилиш учун чиқишаяпти, кимлардир тамаки тутатаяпти. Менинг ҳам хуморим тутди, сигарет ёндирдим. Аммо бояги қўнғироқ хаёлимдан чиқиб кетмасди, энди унутаман десам, ёнимда ўтирган кимнингдир телефони жиринглайди – яна ёдимга тушади. Мен то қаҳвани ичиб бўлгунимча, ишчилар тушликдан қайта бошлади. Шундагина бироздан сўнг тағин кабинетимга қайтишимни, бояги одамларни кўришимни ўйлаб юрагим хижил тортди. Буфетчи қиз ҳисоб-китоб қилгандан кейин ўрнимдан оғир қўзғалдим. Аммо ичимдаги бир товуш мени яна пича ўтиришга ундарди, оёғим ишга тортмасди. Мен яна унинг йўқловини эсладим. Ахир унга нима фойда? Шу биргина қўнғироқ энди унинг ҳаётига нима мазмун беради?! «Шошма!» дейман ўзимга ўзим, «Ахир шу қўнғироқ ҳозиргина сени бир синовдан асраб қолди, эҳтимол у сени чалғитмаганида, бу имтиҳондан ўта олмасдинг. Энг мушкул паллада ўша даврадан сени юлиб олиб, сенга қанчалик ёрдам бера олишини кўрсатди». Мен энди тушуна бошлаган эдимки, бу қўнғироқ менинг чинакам халоскорим эди. Неча бор тушкунликка тушган, тўғри йўл топишга қийналган кезларим у мени ўзимга келтирган эмасмиди?\nМана, бугун менинг шундай ноқулай аҳволда қолишимни у туш кўрмаган, бироқ ҳис этганини, энг муҳими, унинг керак пайтда қўнғироқ қилганини инкор эта олмайман. Уни йўқотганимдан кейин бир марта бўлса ҳам қайта учратмадим, тасодифан бўлсин йўлиқиб қолмадик ҳам. Лекин у менинг ҳар бир кунимда яшади, яшаганда ҳам ростакамига, дардларимга қулоқ тутиб, беминнат яшади. Балки гўшак орқали бирон марта «Алло!» деганида, унинг барча ҳисларини тушуниб қолган ва қадрламай қўйган бўлишим мумкин эди. У эса бунинг ўрнига ҳамиша ўн битта рақам, менга ёдаки бўлиб кетган ўн битта рақам билан мурожаат қиларди, холос.\nҲали тонг ёришмасиданоқ хотиним туртиб уйғотди. Унинг бутун баданини тер босган, оғир-оғир нафас оларди. У шунча азобда ҳам юз-қўлимни ювиб келгунимча чидаб ётди ва ўрнидан қўзғаларкан жилмайганча “Вақти бўлди шекилли” деди, сўнгра “Қизлар уйғонса қўрқишмасмикан”, дея улар ётган хонага хавотирли қараб қўйди.\nТовага тухум чаққан пайтимда телефоним жиринглаб қолди, хаёлимга “У бўлса керак, хурсандлигимни сезибди-да”, деган фикр келди. Катта қизим телефонни олиб келар экан, “Дада, тоғам”, деди. Чиндан ҳам хотинимнинг укаси йўқлаган экан, унга бугунги янгиликни, ўзгариш бўлса телефон қилишимни айтдим. Нонушта қилиб бўлгач, иккала қизимни кийинтиришга тутиндим. Ниятим уларни онасининг ёнига олиб бориб, бирров кўрсатиб келиш эди. Боғчасига олиб бормайман, агар улар ҳам куни бўйи уйда бўлмаса, зерикиб қолишдан қўрқардим. Ишдан эса ҳафсалам пир бўлганди.\nШарфимни боғлаётиб хаёлимга антиқа бир фикр келди: унга ўзим телефон қилиб айтсам-чи, ахир у ҳам хурсанд бўлади. Лекин шу заҳотиёқ фикримдан қайтдим. Ўтган тўрт йил ичида у бир марта бўлсин гапирмади, энди мен дабдурустдан қўнғироқ қилиб, “Хотинимни туғруқхонага жойлаштирдим, суюнчи бер”, дейманми? Анча иккиланишдан кейин телефондаги унинг рақамини босдим, бир оз жимликдан сўнг узун-узун гудок кетди. Ва шу пайт... Аввалига эътибор қилмадим, аммо пича муддат тинглаб тургач, жиринглаган овоз шу уйдан, аллақайси бурчакдан келаётганини фаҳмлаб қолдим. Бир зумга тахтадек қотиб, ҳушимни йўқотаёздим. Жиринглаган овоз тошойнак ғаладонидаги пардоз қутичасининг ичидан таралаётганди...\n"http://www.kutubxona.com/wiki/index.php?title=Nosirjon_Joʻrayev._Noyabr_kuyi_(qissa)_/_Kiril&oldid=8161" dan olindi


Россиядаги талабаларга ҳеч қандай тўсиқларсиз ўқишини...\n02.02.2018 18:45 2 2547\nЎзбекистон Республикаси Президенти Шавкат Мирзиёевнинг 2017 йил 16 ноябрдаги «Республика олий таълим муассасалари бакалавриатига кириш тест синовларини ўтказиш тартибини такомиллаштириш тўғрисида»ги қарори асосида жорий йилдан бошлаб Ўзбекистондаги ОТМларга қабул жараёнлари мутлақо янги тизимда ўтишидан аллақачон хабарингиз бўлса керак.\nБугунги кунда юқоридаги Президент қарорида белгиланган вазифалар ижросини таъминлаш мақсадида бир қатор норматив-ҳужжатларга ўзгартиришлар киритилиши кутилмоқда.\nБиздаги маълумотларга кўра, шундай ўзгаришлардан бири хориждаги ОТМларда таҳсил олаётган Ўзбекистон ёшларининг Ўзбекистонга ўқишини кўчириш жараёнларида ҳам режалаштирилмоқда.\nХусусан, халқаро тан олинган ташкилотларнинг рейтингида биринчи 1000 талик рўйхатига киритилган Россия давлат олий таълим муассасаларида таълим олаётган талабаларнинг аризаларига мувофиқ ўқишини синовларсиз тўлов-контракт асосида кўчириш масаласи кўриб чиқилмоқда.\nАгар ушбу янги тартиб жорий этиладиган бўлса, унда кучли 1000 таликдан жой эгаллаган Россиядаги ОТМларда таҳсил олаётган талабалар ҳеч қандай тўсқинликларсиз, шунчаки ариза бериш орқали ўқишини Ўзбекистонга кўчиришлари мумкин бўлади.\nЎқишини кўчиришни истаган талаба йўналиши тўғри келадиган исталган ОТМни танлаши мумкин бўладими ёки бунга ҳам қандайдир чекловлар бўладими (масалан, фақат доимий пропискада бўлган ҳудуддаги ОТМга), бу ҳозирча аниқ эмас.\nМуштарийларни яна бир савол қизиқтириши мумкин, яъни айнан қайси халқаро рейтинг асос қилиб олинади? Ҳозирча бу ҳам аниқ эмас, лекин имтиҳонсиз нострификация билан боғлиқ аввалги амалиётдан келиб чиқилса, Олий ва ўрта махсус таълим вазирлиги ҳамда Давлат тест марказининг қўшма қарорида учта халқаро ташкилот рейтинглари ҳисобга олиниши белгилаб қўйилган эди. Булар:\nШуни инобатга олиб, юқоридаги учта халқаро рейтингда кучли 1000 таликка кирган Россия ОТМлари рўйхати қуйидагича бўлади. Мабодо қарор тасдиқланса, унда Россиянинг қуйидаги 27 та ОТМларидан ўқишни имтиҳонсиз кўчириш мумкин бўлади:\nЎзбекистон Россия хорижий олий таълим муассасалари ўқишни кўчириш


Created on 13 March 2018\tHits: 2131\nШовосил Зиёдов ва Қодирхон Маҳмудовлар томонидан “Самарқанд алломалари” ва Шуҳрат Қулматов ва Амриддин Бердимуродовлар томонидан “Самарқанд ёдгорликлари” китоблари тайёрланди.\nМазкур китобларда Самарқанд вилоятининг бой тарихи, улуғ алломалари, маданий объектлари ҳақида батафсил тарихй маълумотлар берилган. Вилоятда мавжуд зиёратгоҳлар, маданий меросга оид иншоотлар ҳақида маълумотлар берилиши билан бирга тарихий ҳамда замонавий суратлар билан безатилган.\n“Самарқанд ёдгорликлари” китобига муаллифлар томонидан Самарқанд вилоятида мавжуд маданий объектлар, зиёратгоҳлар ҳамда буюк аждодларимиз томонидан бунёд этилган иншоотлар тарихива суратлари киритилган.\n“Самарқанд алломалари” китобига ишончли манбалар асосида илмий асосланган тарихий маълумотлар ҳам киритилди. Китобнинг тайёрланиш жараёнида Самарқанддан етишиб чиққан алломалар тарихи ва улар томонидан қолдирилган илмий-маънавий мероснинг кенг кўламда ўрганилиши натижасида олинган муҳим маълумотлар ҳам киритилди. Тадқиқот натижасида бир қанча ҳали кенг илмий жамоатчиликка маълум бўлмаган буюк шахслар, аллома ва мутафаккирлар тарихи ҳам ўрганилиб, илмий муомалага киритилди.\n“ИШИДнинг ботил ғоялари ва уларга раддиялар” китоби Доктор Имодуддин Хийтий қаламига мансуб бўлиб, Алоуддин Хофий томонидан таржима қилинган ва изоҳлар берилган. Мазкур китобда бугунги кунда ўзларининг ботил ғояларини илгари суриб, “такфир, жиҳод, ҳижрат, байъат, тоғут, халифалик” сингари чақириқлар билан дунё афкор оммасини ташвишга солаётган барча ёт диний оқимларга нисбатан “жаҳолатга қарши маърифат” услубида раддиялар берилган. Китоб диний мутахассислар, профилактика ишлари билан шуғулланувчи соҳа хизматчилари, диний-маърифий ишлар бўйича маслаҳатчилар ҳамда маърифий ишлар билан машғул бўлган юртдошларимизга мўлжалланган.\nМазкур китобларнинг нашр этилиши жамият аъзоларини, хусусан ёшларда миллий ғурурини, дунёқарашини такомилига етказида, мактаб ва лицей ўқувчиларини, коллеж ва олийгоҳ талабалари, илмий тадқиқот маркази тингловчи-тадқиқотчилари, тарихчи ва манбашунослар учун манбавий асос бўлиб хизмат қилади.


30 та мамлакатдан 70 компания ва консорциумлар Ўзбекистонда қуввати 100 МВт.га тенг бўлган биринчи шамол электр станцияси (ШЭС) қурилишида иштирок этиш учун ариза берди. Аризалар шу йилнинг 13 майигача қабул қилинди.\nМустақил электр энергия ишлаб чиқарувчилар Энергетика вазирлиги, Инвестициялар ва ташқи савдо вазирлиги ва Молия вазирлиги қошидаги давлат-хусусий шерикчиликни ривожлантириш агентлиги томонидан лойиҳада иштирок этишга таклиф қилинди.\nЭнергетика вазирлиги матбуот хизмати хабарига кўра, тендер ғолиблари ушбу лойиҳа доирасида объектларни ишлаб чиқиш, молиялаш, қуриш, уларга эгалик қилиш ва фойдаланишга иштирок этади.\nШамол энергетика лойиҳаси бўйича биринчи тендер Европа тикланиш ва тараққиёт банки томонидан ҳамкорлик тўғрисидаги битим доирасида амалга оширилади. Бундан кўзланган мақсад умумий қуввати 1 ГВт.га тенг шамол электр станцияларини қуришдир.\nЛойиҳа Ўзбекистон ҳукумати томонидан амалга оширилаётган қайта тикланувчи электр манбаларини ишга тушириш бўйича кенг кўламли стратегиянинг бир қисми экани айтилади.\nҚайд этилишича, яқин 10 йилда мамлакатда электр энергияга ўсиб бораётган талабни қондириш мақсадида иқтисодий самарали ва экологик соф шамол электр станциялари қаторини кенгайтириш кўзда тутилган.


Россиянинг коронавирусга қарши вакцинасини 60 ёшдан ошганларга қўллаш тавсия этилмади - hudud24.uz\n2020, 01-Noyabr | 00:19\nБош саҳифа Янгиликлар Жаҳон Россиянинг коронавирусга қарши вакцинасини 60 ёшдан ошганларга қўллаш тавсия этилмади\nБу ҳақда мазкур марказнинг расмий баёнотига асосланиб ТАСС хабар бермоқда. Унга кўра, Россиянинг Н.Ф.Гамалея номидаги Миллий эпидемиология ва микробиология илмий маркази томонидан ишлаб чиқилган коронавирусга қарши вакцинани 60 ёшдан ошганларга қўллашга расмий равишда клиник синовларнинг учинчи босқичи тугагандан кейин рухсат этилади.\nМаълумки, Россия Федерацияси дунёдаги биринчи давлат бўлиб, «Covid-19″га қарши вакцинани рўйхатдан ўтказган эди. Препарат Н.Ф.Гамалея номидаги Миллий эпидемиология ва микробиология илмий маркази ва Россия тўғридан-тўғри инвестиция жамғармаси билан ҳамкорликда ишлаб чиқилган. Унга «Спутник V» деб ном берилган эди.\nМарказ директори Александр Гинцбург сўзларига кўра, Россияда айни пайтда кунига ўртача 500-600 киши ушбу вакцинани қабул қилмоқда ва умумий кўрсаткич аллақачон 5 минг кишидан ошган.\nАввалги мақолаCovid-19 га Тошкент шаҳрида қаерда бепул тест топширса бўлади?\nКейинги мақолаХонадонни тунаган аёл қўлга олинди


Бузруков ишини прокуратура назорат қилади\nЎш махсус прокуратураси 1 сентябр тунида Ўш тергов ҳибсхонасида ўлган маҳбус Маматазиз Бузруков ўлими юзасидан текширув олиб бормоқда.\nМахсус прокуратура Бузруков ўлими юзасидан ўтказилаётган экспертизани ўз назоратига олди.\n- Жазони ўташ департаменти терговчилари, экспертлар текширув олиб боришаяпти. Текширув хулосаси чиққач, барчаси маълум бўлади. Бузруковнинг нима сабабдан вафот этгани ўшандан кейин айтамиз, - дея қисқа жавоб берар экан Махсус прокуратура расмийси Алмаз Мамаев текширув натижалари бир ойдан кейин маълум бўлишини қўшимча қилди.\nҲозирда Бузруков ўлимининг сабаблари турли талаш-тортишларни яратмоқда.\nЎшлик ҳуқуқ ҳимоячиси Равшан Гапировга кўра, шу йилнинг 22 июн куни Маматазиз Бузруков Қирғизистон Республикаси Жиноят кодексининг 97-моддаси – “одам ўлдиришга кўмаклашганлик”да гумонланиб, унинг ўғли Муҳаммаджон Бузруков эса 125-модда “ноқонуний ҳибсда сақлаганлик”да гумонланиб, қўлга олинган ва тергов чоғида калтакланган.\n- “Изи қолмасин” деб, почкаларига уришибди. Почкага ургандан кейин қари одам, ГОВДни ИВСидаёқ почкаси отказ қилиб, ишламай қолган. Қисқаси, булар 17 кун ИВСда сақланади. 17 кун давомида уриб-қийнаб, жиноятни тан олишга мажбур қилишиб, кейин СИЗОга ўтказишган, - дейди ҳуқуқ фаоли.\nБироқ ҳуқуқ-тартибот органлари Маматазиз Бузруковнинг қийноққа солинганини инкор қилишади. Ўшдаги жазони ўташ департаменти шифокори Даргул Исраилова Бузруковнинг танасида қийноқ излари бўлмагани, у юрак хасталигидан вафот этганини айтади:\n- У келганда ҳам танасида ҳеч қандай жароҳат излари бўлмаган. Бу ерда текширганимизда ҳам танасида жисмоний жароҳат бўлмаган, ҳеч ким урмаган. У тунги соат 11 лар чамаси юрак инфарктидан вафот этган. Реанимацион бригада ҳам келиб кўрган. Текширувда ҳам юрак хасталигидан ўлгани белгилари бўлган. Ҳозир экспертиза ҳам қилинди. Тахминий натижалар бўйича инфаркт бўлган, - деди Даргул Исраилова.\nБузруковнинг яқинлари унинг аввал юрак касалидан шикоят қилмаганини айтишади. Бироқ улар бу борада журналистлар билан ҳозирча гаплашишни исташмаяпти ва буни марҳум Бузруковнинг июн воқеаларида айбланиб қўлга олинган ўғли хавфсизлиги билан боғлашмоқда.\nМаълум бўлишича марҳум Маматазиз Бузруковнинг ўғли Муҳаммаджон ҳозир ҳибсхонада сақланмоқда.\nБундан аввал Бузруков ўлими юзасидан Қирғизистон Омбудсмени ҳамда бир қанча ҳуқуқни ҳимоя қилиш ташкилотлари ўз текширувларини олиб борган. Текширув натижаларига кўра, 63 ёшли Маматазиз Бузруковнинг ҳуқуқлари ҳибсхона раҳбарияти томонидан поймол қилинган, марҳум ўз вақтида тиббий ёрдам кўрсатилмагани сабабли вафот этган.\n- Ҳибсхонага кириб, материаллар билан танишиб, текшириб чиқдик. “Урган”, “қийнаган” деб айта олмайман. Бироқ эътиборсизлик бўлган. Ўша эътиборсизлиги учун Ўшнинг 25-ҳибсхонаси санитария бўлими шифокорлари жавоб бериши керак. Сабаби бу одам 9 июлда келганидаёқ шифокорлар унга простатит ва хроник аденома диагнозини қўйишган. Ҳибсхонада шу касаллари даволанмаган, - дейди Бузруков ўлими юзасидан текширув олиб борган “Қилим шами” ҳуқуқни ҳимоя қилиш маркази раҳбари Азиза Абдурасулова.


Турли сабабларга кўра ночор ҳолатга тушиб, қарздор бўлиб қолган одамга ёрдам бериш шариат таълимотларида турлича йўллар билан жорий қилинган. Жумладан, қарздорлар закот олишга ҳақлилар қаторига қўшилганлар. Уларнинг бу ҳақини Қуръони Карим эълон қилган.\n«Албатта, садақалар фақирларга, мискинларга, унда (садақа ишида) ишловчиларга, қалблари улфат қилинадиганларга, қулларга, қарздорларга, Аллоҳнинг йўлига ва йўқсил йўлчига Аллоҳ томонидан фарз қилингандир. Ва Аллоҳ ўта билувчидир, ўта ҳикматлидир» (60-оят).\nОятда «садақалар» дейилганда закот назарда тутилган. Бу ояти каримада Аллоҳ таоло бойларга, яъни моли нисобга етган мусулмонларга фарз қилган закотга кимлар ҳақли экани баён қилинади. Демак, закотни ҳар ким ҳам олавермайди, балки Аллоҳ таоло Ўзи тайинлаган кишиларгина оладилар. Бошқаларга закот олиш ҳаромдир. Закотга ҳақдор тоифалар ушбу ояти каримага асосан саккизтадир. Ўша закот олишга ҳақли саккиз тоифанинг бири қарздорлар бўлиб, улар турли сабабларга кўра қарз бўлиб қолган кишилардир. Ушбу ояти кариманинг ҳукмига биноан, қарздор одамга қарзини узиши учун ёрдам тариқасида закотдан берилади.\nАммо номи қарздор бўлса бўлди, дея кўринган қарздорга закотдан улуш берилавермайди. Балки сўраб, суриштирилади. Шариатдаги шартларни ўзида мужассам қилган қарздоргагина закотдан берилади. Уламоларимиз ушбу мавзудаги барча ҳужжат ва далилларни яхшилиб ўрганиб чиққанларидан кейин бу борада қуйидаги аниқликларни киритганлар:\n1. Қарзидан ортиб қолган моли нисобга етмайдиган қарздорга берилади.\nҚарздор – бошқа бир одамдан турли сабабларга кўра қарз бўлиб қолган одам. Турли офатлар туфайли ночор ҳолатларга тушиб қолганлар ҳам шу синфга қўшилади.\n- Ўзи учун сарфлаб қарз бўлиб қолганлар;\n- Ўзгалар учун сарфлаб қарз бўлиб қолганлар.\nЎзи учун сарфлаб қарз бўлиб қолганларга закотдан беришнинг шартлари:\n1. Қарзини ўзи тўлай олмайдиган ҳолатда бўлиши керак;\n2. Қарзни ҳалол ва мубоҳ ишга ишлатиш учун олган бўлиши керак;\nЯъни шариат рухсат берган, тоат ҳисобланган ишларга ишлатиш учун қарз олиб, тўлай олмай қолган бўлиши лозим.\nАгар қарзни ароқхўрлик, зино, қимор, айшу ишрат ва бошқа ношаръий ишларга ишлатиш учун олган бўлса, унга закотдан берилмайди. Шунингдек, мубоҳ бўлган лаззат ишларга исроф қилиш учун қарз олган бўлса ҳам берилмайди.\nАгар қарзни тўлаш муддати ҳали келмаган бўлса, берилмайди. Баъзи уламолар: «Шу йил ичида бериши керак бўлса, олишга ҳақли», деганлар. Бу ҳолда қарз ва закот пулининг миқдори ҳар бир ҳолатни алоҳида кўриб чиқиб ҳал қилинса, яхши бўлади.\n4. Қарз тўланмаса, қамалиш ҳукми бор қарз бўлиши керак.\nЯъни одамларнинг ҳаққига оид қарз бўлиши лозим. Аллоҳ таолонинг ҳаққига оид қарзлар – закот, каффоротлардан қарз бўлса, закотдан берилмайди.\nЎзганинг фойдасини кўзлаб қарздор бўлиб қолган одамга закотдан беришнинг шартлари:\nИкки урушган томонни яраштириш учун уларнинг жанжалига сабаб бўлиб турган молни тўлаб қўйишни ўз зиммасига олган, мусулмонлар оммасига фойдали бўлган мадраса қуриш учун ёки шифохона, етимхона ва бошқа шу каби муассасаларнинг фойдаси учун қарз олиб, бера олмай қолган одамга ҳам қарзини узиш учун закотдан берилади.\n«Вафот этган одамнинг қарзини закотдан узиб қўйса бўладими?» деган саволга шофеъий, ҳанбалий ва ҳанафий мазҳаби уламолари: «Бўлмайди», деб жавоб беришган.\nБугунги кунимизда ҳавас учун катта ҳовли-жой қилиб, закот олиб қутулиб кетаман, дея қарз олаётганлар ҳам бор. Бу иш мутлақо нотўғри бўлиб, уларга закот бериб бўлмайди. Шунингдек, ҳовли-жойдан бошқа нарсаларда ҳам ҳожатни қоплашдан ортиқ харажат қилиб қарз бўлганларга закот бериб бўлмайди. Уларнинг ўзлари закот олишлари ҳам мумкин эмас. Мисол учун, бир одамнинг олтмиш минг қарзи бор. Аммо юз минглик маркаб миниб юрибди. Бу одам закот сўраб келса, унга: «Маркабни юз мингга сот. Олтмиш мингини қарзингга бер, қирқ мингига бошқа маркаб олиб мин», дейилади.\nҚарз ва закотга оид яна бир масала жуда кўп такрорланади. Кўпгина қарз берганлар ўзларидан қарз олган шахслар қарзни узишда қийналишаётганини, уларнинг қарзини закот ҳисобидан кечиб юборса, жоиз ёки жоиз эмаслигини сўрашади. Бунга уламоларимиз қуйидагича жавоб берганлар:\n«Бировга қарз берган одам қарзни закот ҳисобидан кечиб юбориши мумкин эмас. Чунки у ҳолда мулк қилиб бериш содир бўлмайди. Ҳийла қилмасдан, олдин келишиб олмасдан, аввал закотни бериб, сўнгра «Қарзингни бер», дейиш мумкин».\n2. Иложсиз қолган қарздорнинг қарзини имкони борлар узиб қўйса, савоб бўлади.\nҚарздорларга ёрдам сифатида бой-бадавлат мўмин-мусулмонлар уларнинг қарзини узиб қўйсалар, катта савоб оладилар. Расулуллоҳ соллаллоҳу алайҳи васалламнинг ўзлари бу ишни қилганлар.\n«Бир одам ўзидан ўн динор қарздор одамга эргашиб: «Аллоҳга қасамки, қарзингни узмагунингча ёки бир кафил келтирмагунингча сендан ажрамайман», деди. Бас, ўша(динор)ларга Набий соллаллоҳу алайҳи васаллам кафил бўлдилар. Сўнг у ваъда қилган миқдорида олиб келди. Набий соллаллоҳу алайҳи васаллам:\n«Бизнинг унда ҳожатимиз йўқ. Унинг яхшилиги йўқ», дедилар ва Расулуллоҳ соллаллоҳу алайҳи васалламнинг ўзлари унинг қарзини узиб қўйдилар».\n3. Пайғамбаримиз соллаллоҳу алайҳи васалламнинг ўзгаларнинг оғирини енгил қилиш учун ёрдамга доимо тайёр эканликлари.\n5. Уламоларимиз айтадилар: «Пайғамбар соллаллоҳу алайҳи васалламнинг «Унинг яхшилиги йўқ», деганларини кондан чиққан тиллада яхшилик йўқ экан, деб тушуниш керак эмас. Бу жойда ўзларига маълум сир борлиги учун шундай деганлар. Ҳолбуки, барча олтинлар кондан олинади».\nҲозирги кунда ҳам имкони бор кишилар ночор ҳолатга тушиб, қарзини узолмай юрганларнинг қарзини узишига кафил бўлсалар ёки ҳиммат қилиб бировнинг қарзини узиб қўйсалар, ёхуд узишга ҳисса қўшсалар, жуда яхши бўлади ва кўплаб ажру савоблар оладилар.


РТдан ваъз: Демократия ҳақида\nЭсимни танибманки, демократияга қарши ва клерикал тоталитаризмни мақтайдиган реплика эшитаман. Ëшлигимда чоллар нуқул Сталинни мақтарди. Қаттиққўл бошлиқни ëки хотинини урадиган эрни мақташарди.\nЙигирма, эҳсон, ақиқа, суннат ва бошқа маросимларга келган муллалар ваъзидан чиқадиган хулоса ҳам шу эди: Бир мафкура устига қурилган тоталитаризм яхшию турлилик ëмон.\nХуллас, бирор ерда бирор одамнинг демократияни мақтаганини кўрмадим. “Грин кард”га навбатда туриб, АҚШ ва демократияни ëмонлашади бу иккиюзламачи тўда….\nКириш бир оз чўзилди. Демак, муддао. Демократик жамиятда ҳокимиятлар айри-айри, мустақил яшайди. Қонун чиқарувчи ҳокимият (парламент), шу қонунларни ижро қиладиган ҳокимият, (президент, ҳукумат ва бошқа хизматкорлар), суд ҳокимияти. Бунга ëндош тўртинчи ҳокимият – эркин матбуот.\nБулар бири бировининг ишига сира аралаша олмайди.\nМабодо ГФР канцлери Меркел хоним Олий суд раисига телефон қилиб, “пистончиевни қама” деса, осмон узилиб ерга тушади, ер ëрилиб, қўзиқорин чиқади.\nФранция президенти Макрон шаҳар марказидаги бинога қараб, “буни буз”, дея олмайди. Деса, дарров ишдан кетади.\nЭнди манзарани Ўзбекистон мисолида кўрсак. Қўшкўпирнинг ҳезалак ҳокими суд раисига “қама журналистни” деса, суд қамаяпти. Бош вазир эса шаҳар марказидаги “бинони буз” деса, дарров бульдозер келиб бузмоқда. Шаҳар ҳокими (ижроия ҳокимияти) парламентга кириб, ўзининг ойна-ромини монополия қилувчи қонун чиқартиряпти.\nЭнг ëмони буларнинг ичида президент. Агар у тўдага қараб, “бўқ енг” деса, пода ур-ра деб бўқ ейишни бошлаб юборади. У оқ рангли қоғозни қора деса, ҳамма қора дейди.\nБунақа пайтда ўртага тўртинчи ҳокимият чиқади ва “жаноб президент, бу қора эмас, оқ”, дейди. “Бўқнинг ичида миллиардлаб касал личинкалар бор, есанг ўласан”, дейди.\nУнга қараб на президент, на парламент раиси ва на судья “оғзингни юм”, дея олмайди.\nБуни, азизлар, демократия дейди.\nХуллас, демократияда ҳокимиятлар айрилгани учун дунëнинг 180 давлати рафоқ ичида яшаяпти. Мафкура тоталитаризми ўрнатилган яккаҳоким давлатлар эса ичдан чириб кетган.\nҚиссадан ҳисса шуки, демократиядан яхшироқ бошқарув тизими йўқ. Қудратлар айрилиги демократиянинг умуртқасидир.\nМана, азизлар, демократия ҳақидаги ваъзимиз ниҳоясига етди. Икки йилдан кейин товуқпараст президент қулоғини ушлаб кетиб, янгиси сайланса, бу тўдани халқ деб атайман. Унгача ауф ви дер зейн, чао помпиду, пока бирадлар!\ndata-title="РТдан ваъз: Демократия ҳақида" data-description="<!-- wp:paragraph --> <p>Эсимни танибманки, демократияга қарши ва клерикал тоталитаризмни мақтайдиган реплика эшитаман. Ëшлигимда чоллар нуқул Сталинни мақтарди. Қаттиққўл бошлиқни ..." data-image="https://eltuz.com/wp-content/uploads/2019/02/SnapShot26.jpg" data-url="https://eltuz.com/sas/209185/" data-services="facebook,odnoklassniki,twitter,telegram" data-counter="ig">\n“Бир буюк қатлгоҳ эди бу майдон…”\nПаҳлавон Содиқ 1973 йилда Наманган вилоятининг Чортоқ шаҳрида туғилган. Тошкент ва Туркияда журналистикадан таҳсил олган. “Руҳият насими” (1994) шеърий ...\nЧўчқа гўшти экспортидан чекловлар олиб ташланди\nПрезидент Мирзиёевнинг фармонига кўра, 2019 йилнинг 1 январидан бошлаб Ўзбекистонда чўчқа гўшти ва ёғи экспорт қилишдаги чекловлар олиб ташланди. ...\nМирзиёев “Истиқлол”ни қайтадан “Халқлар дўстлиги”га айлантирди\nПрезидент Мирзиёев 26 апрель кунги йиғилишида Тошкент марказидаги “Истиқлол” санъат саройи ва метро бекатига “Халқлар дўстлиги” номини қайтариш қарорини ...


2020 йил март ойида Ўзбекистон Республикаси Инновацион ривожланиш вазири Иброҳим Абдураҳмонов Андижон Давлат Университетида ёш олимлар вилоятдаги олий таълим муассасалари профессор-ўқитувчилари иштирокида учрашув ўтказди. Инновацион ривожланиш вазири барча саволларга жавоб бериб, мавжуд муаммоларни ечишда кўмак берилишини, юртимиз илм-фани ва инновацион ривожига ҳисса қўшиш йўлида меҳнат қилаётган олимлар ва тадқиқотчилар вазирлик томонидан қўллаб-қувватланишини алоҳида таъкидлади.\nЎз навбатида тадқиқотларни амалга оширишда айрим қийинчиликларга дуч келаётган ёш олимларга амалий ёрдам берилиши айтилиб, тадбир давомида мурожаат қилган ёш олимларга вазирлик ҳузуридаги Илғор технологиялар марказида лаборатория ишларини амалга ошириш учун шароит яратилишини айтди. Тадбир иштирокчиларидан бири илмий изланиш қилаётган Муҳаммаджон Маҳмудов лаборатория учун зарур бўлган 3D принтер зарурлигини айтиб мурожаат қилган эди. Ёш тадқиқотчининг мурожаати инобатга олиниб, вазирнинг июнь ойидаги Наманганга ташрифи доирасида лаборатория учун 3D принтер тақдим этилди.\n‒ Ҳозирча бу биз учун янгилик, албатта ушбу принтерни шу вақтга қадар фақатгина интернетда кўрганмиз, — дейди Муҳаммаджон Маҳмудов. — Мана шу ҳафтада уни амалиётда қўлладим. Ҳозир ушбу принтер ёрдамида ўқув жараёнида фойдаланиш учун 12 турдаги робототехника датчиклари комплектидан иборат жиҳозларнинг корпуслари моделларини яратмоқчимиз. Шунингдек, физика йўналишида бизда турли хил ишланмалар мавжуд бўлиб, ушбу ишланмаларни 3D моделини яратиш ҳаракатидамиз. Бундан ташқари, мазкур принтердан фойдаланиш бўйича ўзбек тилида қўлланма ҳам яратмоқчимиз.\nМуҳаммадхон Маҳмудов 1997 йили Наманган вилояти Норин туманида туғилган. Дастурлашни 16 ёшидан бошлаган. 9-синфда ўқиб юрган кезлари информатика фан олимпиадасининг якуний босқичида 2-ўринни эгаллаган. Биринчи дастурлаш тили PascalABC.NET бўлган. 2013 йили Наманган транспорт ва ахборот технологиялари касб-ҳунар коллежига ўқишга кирган. Коллеж даврида информатика фан олимпиадаси ва халқаро ISPS дастурлаш олимпиадасида иштирок этган. Коллежни имтиёзли диплом билан битириб, 2016 йили Андижон Давлат университетининг Физика-математика факультети, Информатика ва ахборот технологиялари йўналишига грант асосида ўқишга кирган. Университетда 4 марта информатика бўйича республика фан олимпиадаси, 2 марта халқаро ISPS дастурлаш олимпиадаларида, бошқа тадбирлар ва лойиҳаларда иштирок этган. Факультетда ташкил этилган робототехника лабораториясида фаолият юритмоқда.\nМуҳаммадхоннинг фикрича, соҳада айрим камчиликлар ҳам мавжуд бўлиб, булардан асосийси ҳозирги кунда информатика ва ахборот технологиялари бўйича ўзбек тилида материаллар етишмаслигидир. Ёшлар ахборот технологияларига қизиқадилар, лекин аксарияти ўзбек тилида адабиётлар ва маълумотлар бўлмагани учун ўз фикридан қайтади. Чет тилларини мукаммал билмаган ёшлар янги билимларни мустаҳкамлаб ололмайди.\nСирдарё вилоятида ҳам "TECHNOWAYS" технологик ривожланиш мар…


“Ҳимоя ордерини бериш ижобий самара бермоқда”\nНавоий вилояти аҳолисининг 52 фоизини хотин-қизлар ташкил этади. Вилоят ИИБ ҲПБ хотин-қизлар масалалари бўйича катта инспектори, майор М.Мирзаеванинг таъкидлашича, жорий йил бошидан ҳозирги кунга қадар 20 нафардан ортиқ хотин-қизларга ҳимоя ордерлари берилган.\n– Биргина Навоий шаҳри миқёсида хотин-қизларнинг тазйиқ ва зўравонликка учраш ҳолатлари юзасидан бир қанча мурожаатлар қабул қилинди. Айни вақтга қадар муаммоли, зиддиятли вазиятда қолган 8 нафар хотин-қизга ҳимоя ордери берилди, – дейди Навоий шаҳар ИИОФМБ 2-сонли ИИБ хотин-қизлар масалалари бўйича катта инспектори, капитан С.Душанова. – Таҳлилларга кўра, асосан қайнона-келин ёки эр-хотин келишмовчилиги ҳамда учинчи шахс аралашуви сабаб оилаларда келиб чиққан низолар келинларнинг тазйиқ ва зўравонликка учрашига сабаб бўлмоқда. Энг муҳими, ҳимоя ордери бериш амалиёти ўзининг ижобий самарасини кўрсатмоқда.\nЭслатиб ўтамиз, ҳимоя ордери мувофиқ серия ва рақамга эга бўлган, қатъий ҳисоби юритиладиган, тазйиқ ва зўравонлик содир этган ёки содир этишга мойил бўлган шахсларга нисбатан белгиланган чекловларни қайд этиш бўйича ҳужжат ҳисобланади. Ҳимоя ордери ички ишлар органларининг таянч пункти профилактика (катта) инспектори томонидан берилади.


Греция ҳукумати бош котиби "Германия фашизми" учинчи бор ўтмаслигини айтди\n08:08 / 04.07.2015\nГреция ҳукумати Германия ва жумладан Ангела Меркелнинг бош мақсади мамлакат бош вазири Алексис Ципрас ҳукуматининг истеъфога кетишга мажбурлашдан иборатлигини тушунмоқда. Ана шунда кредиторларда Грецияга беришга яна пул топилади.\nГрециянинг Европа Иттифоқидан чиқиши тартиботини кўзда тутувчи ҳеч қандай механизмлар мавжуд эмас, Грециянинг ўзи ҳам ЕИдан чиқишни истамаяпти, деб айтмоқда Греция ҳукумати ишини мувофиқлаштирувчи бош котиб Христофорос Вернадакис.\nВернадакиснинг фиркича, кредиторлар Греция тушиб қолган вазиятга масъулият билан муносабат билдиришлари керак.\n“Греция евро ва Европадан чиқишни истамаяпти. Греция Европадан чиқа олмайди ҳам, чунки ундан чиқишнинг йўли мавжуд эмас. Буни ким ҳал қилиши керак. Бир давлатми ёки барча давлатларми? Чиқишнинг йўли йўқ”, деб айтмоқда Вернардакис.\nВернардакис Халқаро валюта жамғармаси бу фақатгина Кристин Лагард эмаслиги, ушбу халқаро молиявий институтда бошқа давлатлар вакиллари – америкаликлар, бразилияликлар, ҳиндлар ҳам иштирок этишини таъкидламоқда. Вернадакиснинг фикрича, Греция муаммоси нафақат ХВЖ, Германия ва Греция, балки бутун Европанинг муаммосидир.\nВернадакис Германиянинг Грециядаги инқироз тарихида тутган роли ҳақида кескин кайфиятда фикр билдирди. Унинг айтишича, Германия Европага бошқа буйруқ беришга муваффақ бўла олмаслигини тушуниб етиши керак.\n“Улар икки марта қилган ишларини учинчи бор қила олмайдилар. Яна бир бор фашизм ўтмайди”, деб айтмоқда амалдор.\nГреция ҳукуматида Германия Греция ҳукуматига, аниқроғи бош вазири Алексис Ципрасга сабоқ бериб қўйишга қарор қилганини тушунмоқдалар. Меркель мамлакат ҳукуматининг истеъфога кетиши учун қўлидан келган барча нарсани қилишга тайёрлиги ҳақида очиқчасига гапирилмоқда.


БУХОРО. “Мен – Рўзихон Тоҳирова, Бухоро шаҳридан мактуб йўлламоқдаман. “Авиценна универсал шифо” МЧЖ раҳбариман. 2017 йил 9 март куни Шоира Қурбоновага тегишли бўлган нотурар бинони 300 миллион сўмга сотиб олганман. Менга қадар бино умумий овқатланиш соҳасида ишлатилган. Мен олий тоифали шифокор сифатида бу ерда хусусий клиника очиш ниятида эдим.\n2018 йил февраль охирларида Бухоро шаҳри ҳокими Карим Камолов ҳудудга келиб, шаҳар архитекторига лойиҳа қилиш бўйича топшириқ берди. Менга қўшимча ер ажратиб берилишини айтди. Архитекторга учрадим. Архитектура идораси ходимлари бўш ер аукцион орқали сотилиши, аукцион ҳақида хабар беришларини айтишди.\nОрадан бир йил ўтди. Бу орада менга тегишли бино олди тўлиқ ўраб олинди. Архитектура идорасига бориб сўрасам, бу ер шаҳар ҳокими қарори билан савдо дўкони қуриш учун бошқа фуқароларга сотилганини айтишди.\nБу, ахир, менга тегишли бино-ку! Ҳоким уни қандай қилиб бошқа бировга бериб юбориши мумкин?! Бу масалада прокуратура ва виртуал қабулхонага мурожаат қилдим, аммо талабим инобатга олинмаяпти. Менинг мулк ҳуқуқим ҳимоя қилиниши, менга тегишли объект қайтариб берилишини сўрайман”.


Сергей Лавров: "Афғонистонда тинчлик ўрнатилиши тарафдоримиз" » Ўзбекистон янгиликлари – Zamin.uz\nЎзбекистон Республикаси Президенти Шавкат Мирзиёев ташаббуси билан ўтказилаётган «Тинчлик жараёни, хавфсизлик соҳасида ҳамкорлик ва минтақавий шериклик» мавзуида Афғонистон бўйича юқори даражадаги Тошкент халқаро конференциясида иштирок этаётган Россия ташқи ишлар вазири Сергей Лавров конференция юзасидан фикрлари билан ўртоқлашди. Бу ҳақда Ўзбекистон Миллий ахборот агентлиги хабар бермоқда.\nЎзбекистон Президентининг минтақада барқарорликни таъминлашга доир ташаббуси Афғонистондаги вазиятни тинч музокаралар йўли билан ҳал қилишда муҳим қадам бўлади. Бу ғояни Россия Федерацияси Президенти Владимир Путин ҳам қўллаб-қувватлади. Конференцияда Афғонистонга қўшни барча давлатлар вакиллари қатнашди. Чунки бу муаммони уларнинг иштирокисиз бартараф этиб бўлмайди. Айни пайтда конференцияда Европа ва форс кўрфази давлатлари вакиллари ҳам иштирок этгани диққатга сазавордир. Биз Афғонистонда тинчлик ўрнатиш, унинг иқтисодиётини қайта тиклаш йўлидаги ҳар қандай саъй-ҳаракатларини қўллаб-қувватлаймиз.\nПрезидент Шавкат Мирзиёевнинг ташаббуси Афғонистон ҳукумати ва мамлакат ичидаги асосий сиёсий кучлар ўртасида олдиндан ҳеч қандай шарт қўймасдан, тўғридан-тўғри мулоқот олиб боришга қаратилгани билан аҳамиятли бўлди. Буни бугун Афғонистон Президенти Ашраф Ғани ҳам алоҳида таъкидлади. Конференция бу борада аниқ амалий қадамлар ташлаш имконини яратди.\nБу ташаббусни амалга ошириш учун конференция доирасини кенгайтириш мақсадга мувофиқ, деб ўйлаймиз. Афғонистонда тинч ва осойишта ҳаёт хукм суриши, ушбу мамлакат террорчилик, наркотрафик ва бошқа хатарлардан ҳоли бўлиши барчамизнинг миллий манфаатларимизга жавоб беради.\nБош саҳифа » Жамият » Сергей Лавров: "Афғонистонда тинчлик ўрнатилиши тарафдоримиз"


«Бу иловадан фойдаланиш хавфли!» – Telegram асосчиси яна чиқиш қилди - Terabayt.Uz\nЭсласангиз керак, фойдаланувчиларнинг iCloud сервисида сақланаётган маълумотларни Apple шифрламай келаётгани яқинда маълум бўлган эди. Ўшанда Telegram асосчиси Павел Дуров ушбу сервис кишиларни кузатишнинг расмий воситасига айланганини айтганди.\nПавел Дуров куни кеча яна бир баёнот билан чиқди ва бу гал яна дунёдаги энг оммабоп мессенжер – WhatsApp иловасини танқид қилди. Telegram асосчисининг таъкидлашича, унинг маҳсулоти бу мессенжердан ҳар қанақасига олганда ҳам хавфсиз.\nЎҚИНГ: Павел Дуров Apple ва Google’ни “тарихдаги энг йирик қаллоблар” деди ва фикрини изоҳлади\n#Facebook #Telegram #WhatsApp #иловалар #маслаҳат #мессенжер #Павел Дуров


ПРЕЗИДЕНТНИНГ ЁШЛАР ЖАМОАСИГА ИЛК ҚИЗ БОЛА ҚЎШИЛДИ\nДобавлено: 12.09.2017, 13:48\nрезидент томонидан Халқ таълими вазири ўринбосари этиб тайинланган Алишер Саъдуллаев Президент ишончини оқлаб, ватанпарвар, юрагида ватанга муҳаббати кучли бўлган ёшларни Президент жамоасига йиғишни мақсад қилганди. Ана шу мақсадлари самараси ўлароқ ёш вазир ўринбосари Президент жамоасининг илк аъзоларини йиғди ва уларни таништирди.\n“Халқ таълими вазири ўринбосари бўлган кунимдан бошлаб янгича фикрлайдиган, давлатимиздаги ислоҳотларга ўз ҳиссасини қўша оладиган ёшлар жамоасини йиғишни олдимга энг устувор мақсад қилиб қўйгандим”, деб ёзади Алишер Саъдуллаев.\nСаъдуллаев шу мақсадда вазирликда янги — Ўқувчи-ёшлар билан ишлаш бошқармаси очишни мақсад қилди.\nТашаббус эгаси ўзининг Фейсбукдаги саҳифасида ана шу янги бошқарманинг ходимлари ва Президент Жамоасининг илк аъзолари билан таништиришни бошлади.\nАкобир Абдуллаев - Бошқарма бошлиғи, психолог-тренер. Тошкент Ислом Университети битирувчиси, Ўқувчи-ёшлар билан ишлаш бўйича тажрибали мутахассис, Республика ва халқаро миқёсдаги илмий-амалий конференциялар иштирокчиси. Унинг йўналиши — Республика ўқувчи-ёшлари билан психологик ишлаш.\nШероз Нарзуллаев- Бошқарма бошлиғи ўринбосари, Тошкентдаги Халқаро Вестминстер Университети битирувчиси. Young Leaders Development Project (Ёш етакчиларни қўллаб-қувватлаш лойиҳаси)нинг бош координатори, Ўзбекистон инглиз тили ўқитувчилари уюшмаси (UzTEA)нинг халқаро лойиҳалар бўйича бош координатори сифатида фаолият олиб борган. Бир қанча республика ҳамда халқаро танловлар иштирокчиси ва ғолиби. Унинг вазифаси - Ўзбекистон Ёшлар Иттифоқи билан ҳамкорликда республикамизнинг барча мактабларида замонавий услубларни қўллайдиган ёшлар етакчиларини тайёрлаш. Намунали мактабларда “Муваффақият мактаби” ва “ S.T.E.M.” мактаблари лойиҳаларини тузиш.\nБугун Президент жамоасига илк қиз бола қўшилди.\nГавҳар Сагдуллаева - Бошқарма бош назоратчиси, Ўзбекистон Давлат Жаҳон Тиллари Университети битирувчиси. Республикамизда қизлар йўналишидаги энг оммабоп Girls Development Club Tashkent - GDC (Баркамол қизлар клуби) лойиҳаси, Upgrade Women's Center лойиҳаси асосчиси, “Келажак овози-2012” Республика танлови лаурэати, Зулфия номидаги Давлат мукофотига номзодлар кўрик-танловининг Республика босқичи иштирокчиси, Менинг Юртим - МY5 телеканали собиқ журналисти.\n“Бугунги кунда олдимда турган энг асосий вазифалардан бири-юртимиз ўқувчи-қизларини таълим соҳасида лойиҳалар, фанга оид изланишлар олиб боришга йўналтириш, адабиёт, санъат, маданият соҳаларидаги илгъорлини, ижтимоий фаоллигини ошириш. Айнан шунинг учун Халқ таълими вазирлигида бунга оид бир нечта лойиҳалар ишлаб чиқилган бўлиб, улардан энг асосийси “Баркамол қизлар клуби” лойиҳасини Республика мактабларига тарғиб қилиш. Бу соҳани такомиллаштириш Гавҳар Сагдуллаеванинг вазифасига киради”, деб ёзади Алишер Саъдуллаев.


20:01 08 Август 2020\n10:44 04.07.2020 Ҳавола олиш\nКоронавирусга чалинганларнинг 35 нафари Тошкент шаҳрида аниқланган. Шундан 28 нафари коронавирусга чалинганлар билан мулоқотда бўлиб, карантинга олинган фуқаролар орасида, 8 нафари аҳоли орасида топилган\nТОШКЕНТ, 4 июл - Sputnik. Ўзбекистонда коронавирус инфекцияси қайд этилганлар сони 104 нафарга кўпайди ва 9500тани ташкил қилмоқда. Бу ҳақда Соғлиқни сақлаш вазирлиги жамоатчилик билан алоқалар бўлими хабар берди.\nЯнги касалланиш ҳолатларининг 36 нафари Карантин марказидаги фуқаролар орасида, 35 нафари Тошкент шаҳрида (шундан 28 нафари коронавирусга чалинганлар билан мулоқотда бўлиб, карантинга олинган фуқаролар орасида, 8 нафари аҳоли орасида), 25 нафари Тошкент вилоятида (шундан 5 нафари коронавирусга чалинганлар билан мулоқотда бўлиб, карантинга олинган фуқаролар орасида, 20 нафари аҳоли орасида), 8 нафари Сирдарё вилоятида (барчаси халқаро юк ташувчи автомашина ҳайдовчиси) аниқланган.\nАйни пайтда Ўзбекистонда 6251 нафар коронавирус инфекциясига чалинган фуқаролар (65 фоиз) соғайган.


Андрей Канчельскис билан сиз кутган суҳбат » Lochinlar.UZ\n» Интервью » Андрей Канчельскис билан сиз кутган суҳбат\nАндрей Канчельскис билан сиз кутган суҳбат\nНаманганнинг “Навбаҳор” клуби янги мавсумда ўз олдига жиддий мақсадлар қўймоқда. Шу боис, таркиб кучайтирилмоқда, кўрикка кўплаб маҳаллий ҳамда хорижлик футболчилар таклиф этилмоқда. Хўш, “лочинлар”нинг кейинги ниятлари қандай? Айни пайтда Наманганда ўқув-машғулот йиғини олиб бораётган “навбаҳорчилар” кейинги йиғинни қаерда олиб боришади? Кейинги назорат-синов баҳсларида наманганликларнинг спарринг - рақиблари қайси жамоалар бўлади? Таркибда қандай ўзгаришлар бор? Шу ва бошқа саволларга жавоб олиш мақсадида “Навбаҳор” бош мураббийи Андрей Канчельскисдан наманганликларнинг навбатдаги машғулоти якунлаганидан сўнг, интервью олдик.\n- Тайёргарлик яхши, ишчан руҳда олиб борилмоқда. Кунига икки маҳалдан машғулотлар ўтказяпмиз. Мазкур ўқув-машғулот йиғини доирасида 2та назорат-синов баҳси ўтказдик. Аниқроғи, жамоамиз битта ўртоқлик учрашувида майдонга тушди. Биринчи, яъни “Турон”га қарши кечган баҳсда майдонга асосан кўрикдан ўтаётган хорижлик ва бир қатор наманганлик футболчиларни тушириб, уларни синовдан ўтказдик. Ўша ўйинда уларнинг ўз маҳоратларини намойиш этишларига умид қилгандик ҳамда имконият тақдим этгандик. Афсуски, “Турон” билан бўлган баҳсда кўрикдан ўтаётган кўплаб футболчилар ишончни оқлашмади. Натижада, мағлубият аламини тотишга мажбур бўлдик (1:2). “Нефтчи” билан бўлган иккинчи назорат ўйинида эса гарчи Қиргулидаги майдон идеал ҳолатда бўлмаса-да, йигитлар жонкуярликлари ва ғалабага бўлган иштиёқлари эвазига ўша баҳсда зафар қучишди (3:1) ҳамда шогирдларимнинг Қиргулида намойиш этган ўйинларидан қониқиш ҳосил қилдим. Аслида, табиий чимда машғулот ўтказсак, янада яхши бўларди. Аммо сунъий қопламали майдонда бўлса ҳам ўқув - машғулот йиғинини олиб бормоқдамиз.\nФурсатдан фойдаланиб, бизга машғулотлар олиб бориш учун қулай шароитларни яратиб бераётган, жумладан, ажойиб меҳмонхона, сифатли таомлар, шунингдек, машғулот ўтказиш учун майдон билан таъминлаган, “Навбаҳор” клуби раҳбарияти, жумладан, Наманган вилоят ҳокими, вилоят футбол ассоциацияси президенти Хайрулла Ҳайитбаевич Бозоров, Наманган шаҳар ҳокими, “Навбаҳор” ПФК президенти Шавкат Шокиржанович Абдураззақов, “Навбаҳор” ПФК вице-президенти Ойбек Арифович Саматов, шунингдек, Тўрақўрғондаги “Одил Жуниор” футбол академиясида машғулотлар ўтказишимизда амалий ёрдам берган Одил Аҳмедов ва мазкур академия мутасаддиларига ўз миннатдорчилигимни билдираман. Наманганда 20 январгача ўқув-машғулот йиғини ўтказишни режалаштирганмиз. Январнинг 21-санасида Тошкентга жўнаб кетамиз. 22 январь куни эса у ерда “Қўқон-1912” клубига қарши ўртоқлик учрашуви ўтказамиз. 23-24 январь кунлари тиббий кўрикдан ўтамиз ҳамда 25 январда Туркияга жўнаб кетамиз.\n- Туркияда биз икки босқичли йиғин ўтказишни режалаштирганмиз. Аммо маблағни тежаш учун у ерга икки марта бормаймиз. Лекин муҳитни бироз бўлса-да ўзгартириш, футболчиларда янги иштиёқ уйғотиш учун бир меҳмонхонадан иккинчисига кўчамиз. Чунки бир хилликдан ўйинчилар зерикишлари мумкин. Шунинг учун биринчи босқич йиғинини якунлаб, меҳмонхонани алмаштирганимиздан сўнг, футболчиларга 1-2 кун ҳордиқ берилади. Кўплаб Россия клублари шундай йўл тутишади, яъни ортга қайтиб, яна Туркияга парвоз уюштиришмайди. Ўз навбатида бизни тўғри тушуниб, Туркияда йиғин олиб бориш учун барча қулай шароитларни яратиб бераётган клуб раҳбарияти, жумладан, Ойбек Арифович Саматовга ўз миннатдорчилигимни билдираман.\n- Ушбу легионерларнинг кўпчилигини клуб спорт директори кўрикка чақирди. Менинг ишим уларнинг ўйинларини кузатиб, баҳо бериш, кўрикдан ўтказиш. Мендан шу ҳақда сўрашганида, имконият бўлса, бемалол чақираверинглар, дедим. Хорижлик футболчиларнинг 3 нафарини агентлари орқали ўзим таклиф этгандим. Улардан айни пайтда Артём Шербак жамоа билан бирга. Биринчи ўртоқлик ўйинидаёқ легионерларнинг қандай савияга эга эканликлари билинди. Айниқса, камерунлик Эммануэль Риккардонинг ўйини мени ҳайрон қолдирди. Нима, улар Ўзбекистонда футбол ўйнаш осон, деб деб ўйлашганми? Ваҳоланки, ўзбек футболининг савияси анча кучли. Кўрикдан ўтаётган маҳаллий ҳамда хорижлик футболчиларнинг сони кўплигига келсак, эндиликда “Навбаҳор”да селекция хизмати яхши ишлаяпти. Буни шу билан изоҳлаш мумкин.\n- Бу ҳақда олдин ҳам тўхталиб ўтгандим. Ўзбек футболи собиқ иттифоқ мамлакатларида Россия ҳамда Украина чемпионатларидан сўнг, 3-ўринда туради. Бу ерда ҳам ажойиб, яхши савияга эга клублар бор. Футбол ривожланмоқда. Келаси мавсумдан Ўзбекистон чемпионатида ҳам VAR тизимини қўллаш кўзда тутилмоқда. Бу эса ўзбек футболини янада ривожланишига туртки беради. Ўтган мавсумда ҳакамлар кўплаб қўпол хатоларга йўл қўйишди. Тўғри, улар ҳам инсон, адашишади. VAR тизими эса шундай хатоларнинг олдини олишда кўмаклашади. Айни пайтда Ўзбекистон футбол ассоциацияси раҳбариятида собиқ ҳакам Равшан Сайфиддинович Эрматов фаолият олиб бормоқда. У футбол одами. Равшан Сайфиддинович билан яхши муносабатдамиз. Ўзбек футболини ривожлантиришда биз – мураббийлар ҳам унга амалий ёрдам беришимиз лозим. Умид қиламанки, янги мавсумда Суперлигада барчаси баркарор тарзда йўлга қўйилди. Жумладан, тақвимда ҳам олдингидек, ўйинлар оралиғида узоқ муддатли, яъни 21-22 кунлик танаффуслар юзага келмайди. Буни Равшан Сайфиддинович жуда яхши тушунади ҳамда бу борада амалий иш олиб боради, деб ўйлаймиз.\n- Ҳозирча ёрдамчи мураббий Алексей Беленков масаласи очиқ турибди. Мабодо у “Навбаҳор”га келмайдиган бўлса, Россиядан яна бир ёрдамчи мураббий оламиз. Бу Александр Сергеевич Шеповалов. У олдин ҳам мен билан бирга “Солярис”, “Уфа” жамоаларида ишлаган. Шунингдек, кўп йиллар давомида 2016 йили вафот этган собиқ футболчи ва мураббий Сергей Викторович Шустиков билан фаолият олиб борган. Умуман олганда, у бизнинг стратегиямиз, машғулотлар олиб бориш жараёнимизни яхши билади. Ёш ҳамда келажаги порлоқ, анча тажрибага эга мутахассис. Шунингдек, ўтган мавсумда “Навбаҳор”да мен билан фаолият юритган мураббийлар – Мустафо Байрамов, Аъзам Ражаббаев ва Павел Синельников мураббийлар штабидан ўрин олишган. Шерзод Жўрав эса энди “Навбаҳор” – U-21 ёшлар жамоасини шуғуллантиради. Шунингдек, мураббийлар штабидан бунгача селекция ишлари билан шуғулланган Отабек Ғуломхўжаевнинг ҳам жой олиши эҳтимоли юқори. Айни пайтда ушбу масала ҳал этилмоқда.\nШунингдек, яна бир марта таъкидламоқчиманки, ўтган мавсум билан солиштирганда, бу йил селекция ишлари аъло даражада олиб борилмоқда. Ўтган мавсумда кўплаб футболчиларни қўлга киритолмагандик. Бу йил эса клуб раҳбарияти, жумладан, вице-президент Ойбек Саматов биз таркибда кўришни истаган ўйинчи билан шартнома тузишимизда амалий ёрдам беряпти. Менимча, муносиб футболчилар билан шартнома имзоладик. Туркияда яна бир қатор янги ўйинчиларни кўрикдан ўтказамиз ва улардан яхши таассурот қолдирганлари билан шартнома имзоланади. Умид қиламанки, Туркиядаги иккинчи босқич йиғинида янги мавсумда “Навбаҳор” сафида майдонга тушадиган футболчиларнинг тўлиқ таркиби билан машғулот олиб борамиз. Ўтган мавсумда чемпионатнинг 28 февралда бошланишини таъкидлашган, бироқ кейинчалик чемпионат баҳслари 10 мартда бошланганди. Биз эса 28 февралдаги ўйинга тайёргарлик кўргандик. Бу йил ундай камчиликлар юз бермайди, деб умид қиламиз. Чунки тайёргарлик шунга қараб олиб борилади. Тақвим ўзгартирилаверса, бу жамоаларга қийинчилик туғдиради. Менимча, ЎФА ва ПФЛ раҳбарияти бу масалани ҳам инобатга олишади.скачать dle 10.4фильмы бесплатно


Офият, деб сиҳҳат - саломатлик ва тинчлик-хотиржамликка айтилади. Соғлом тана инсон учун бебаҳо неъматдир. Чунки саломатлик бўлмаса, ҳар қандай ўйин - кулгу, хурсандчилик ва тўю шодиёналар ҳам кишига татимайди. Инсоннинг егани ичига тушмайди танада дард бўлса.\nИбрат учун бир мисол келтирамиз: тўшакка михланиб осмонга термулиб ётадиган беморлар ҳам бор. На ибодатни бажара олади ва на ош - овқатини ўзи ея олади. Нуқул бир нуқтага тикилиб сония санаб, тунни кунга улаб умрини аранг ўтказади улар. Мана шундай оғир дардлардан асрагани учун Аллоҳга минг бор шукрлар айтамиз. Тану жонимиз саломат, қулоғимиз эшитади, кўзимиз кўради, оёқ-қўлимиз ҳам соппа - соғ. Сиҳҳат - саломатлик ва тинчлик-хотиржамликка не етсин, азизлар!\nАлҳамдулиллаҳ, юртимиз тинч, осмонимиз мусаффо, осуда тунлар ва чароғон кунлардан иборат ҳаётимиз бир маромда ўтиб бормоқда. Дунёнинг турли нуқталарида нотинчлик ҳукм сураётган, қонли тўқнашувлар кетаётган, қайсидир жойларда ўта кучли шамол ва сув тошқинлари бўлиб турган бир паллада тинчлик - хотиржамликдек улуғ неъмат ила сийланганмиз. Бунинг учун Аллоҳга қанча ҳамду санолар айтсак, шунча оз. Тилимиздан хайрли дуолар, эзгу тилаклар ва ҳамду санолар тушмаслиги ҳам шундан бўлса, не ажаб!\n/ Офиятга не етсин!


Яккабоғда юрагига ўқ теккан 20 яшар қизнинг ҳаёти сақлаб қолинди | Qalampir.uz\nЯккабоғда юрагига ўқ теккан 20 яшар қизнинг ҳаёти сақлаб қолинди\nЖамият\t09 Июнь 13:07 18642\nРеспублика шошилинч тиббий ёрдам илмий маркази Қашқадарё филиали шифокорлари томонидан мураккаб жарроҳлик амалиёти муваффақиятли якунланди. Пневматик милтиқ ўқидан жароҳатланган яккабоғлик 20 яшар қизнинг ҳаётини асраб қолинди. Бу ҳақда вилоят соғлиқни сақлаш бошқармаси ахборот хизмати хабар бермоқда.\nМаълумотларга кўра, ўқ бемор Ч.С.нинг ўнг елкасидан кириб, кўкрак қафаси ўнг томонидан ўтиб бориб, ўнг ўпканинг юқори бўлагини тешиб ўтган. Юракнинг перикард қаватида тўхтаган. Айни пайтда беморнинг аҳволи қониқарли.\nҚизга қандай қилиб ўқ тегди?\nВилоят ички ишлар бошқармаси ахборот хизматининг хабар беришича, 2020 йилнинг 6 июнь куни, кечки соат тўққизлар атрофида Яккабоғ туманида яшовчи фуқаро Қ.С ўртоқлари билан бирга туманда жойлашган фермер хўжалигининг балиқ етиштириладиган кўлига боради. У ерда пневматик милтиқдан кўлдаги ўрдакларни овлаш мақсадида ўқ узган. Сўнг спиртли ичимлик истеъмол қилиб, маст ҳолатда 50 метр узоқликдаги кўл бўйида жойлашган дала шийпони олдида турган, унга олдиндан таниш бўлмаган фуқаро Ч.С.ни милтиқ дурбинидан кузатмоқчи бўлиб, тепкини босиб юборган. Оқибатда милтиқ ўқи фуқаро Ч.С.нинг ўнг елкасига бориб теккан ва унга ҳаёт учун хавфли бўлган оғир шикаст етказган.\n“Мазкур ҳолат юзасидан Яккабоғ тумани ИИБ ҳузуридаги тергов бўлими томонидан Қ.С.га нисбатан Жиноят кодексининг тегишли моддаси билан жиноят иши қўзғатилиб, дастлабки тергов ҳаракатлари олиб борилмоқда”, дейилади хабарда.\n26 Сентябрь 13:35 38553\n26 Сентябрь 21:29 33995\n26 Сентябрь 11:26 32210\n27 Сентябрь 21:41 31600\n28 Сентябрь 10:15 29929


Tug'ilgan kun ( 3135 marta o'qilgan) Chop etish\nRobiya 16 Sentyabr 2010, 17:25:08\nТуғилган кун — байрамми ёки мотам?!\nАишонлайми ёки йсқ? Бу саволни снди Исломга қадам қсйганларнинг ҳар бири сзига бериб ксради. Қандай қилиб туғилган кунни нишонламаслик мумкин? Совғалар-чи? Аътибор? Ахир бир — бирига хурсандчилик бағишлаш, бирга стириб суҳбатлашиш шунчаки ёқимлику! Бунда нима таъқиқланган?\nКелинг бошланишига туғилган кун нималигин аниқлаштириб оламиз? Мени тушунишимча туғилган кун бу — бизнинг ердаги вақтимизнинг скуни ҳақидаги огоҳлантирув. Қилмишларимиз тарозига қсйиладиган ва унинг шарофати билан биз Маҳшардан тсғри Жаннат ёки Дсзахга йсл оладиган вақт бошлангани ҳақида бир хабар. Меърож кечасида Аллоҳ таоло Лайғамбаримиз сав га бутун умматга чақирув билан юборди. Улардан муҳимларидан бири чақалоқ туғилганда йиғлаш ва сътиқодли мусулмон вафот стганда хурсанд бслиш анъанаси. Аега бундай деган саволга Лайғамбар сав шундай жавоб қилди: "œБиз чақалоқ туғилганда йиғлаймиз, чунки уни қандай келажак кутспти, бу ҳаётни сз Яратувчисига иймон келтириб тарк стадими йсқми биз билмаймиз. Аътиқодли киши слганда биз у сз вазифасини бажариб иймонли киши сифатида абадий юахт сари кетганига хурсанд бсламиз".\nҚадрли мусулмонлар! Биз сиз билан нима қилспмиз? Биз сзимизни аксинча тутспмиз. Фарзанд туғилганда шунчалик хурсанд бсламизки, қувончдан сзимизни қсйишга жой тополмаймиз. Ва бу шодлик йилдан — йилга кспайиб бораверади. Биз бир — биримиз дунёга келган бу "œмашҳур" сана билан табриклашда давом ставерамиз. Биз шундай хурсанд бсламизки, гсё сзимизда қандайдир катта қадристни ҳис қиламиз, худди усиз бу дунё мавжуд бсла олмайди. Ҳатто Исломга сътиқод қилувчилар ҳам болаларини туғилган кун билан табриклаб, сзларини шундай деб оқлашади: "œболалар хурсанд бслсин..." "œҒамхср" ота-оналар сйлашмайдики, болада олинган билим нақшланиб қолади, кейин уни сзгартириш жуда қийин бслади. Кспчилик ота — оналар бу кунги сътибор билан йилнинг бошқа кунларидаги сътиборсизлигини қоплашади, сзининг снг муҳим даврида бола сз ихтиёрига, аниқроғи "œтеленснс" ёки компьютер ихтиёрига қсйилган бир пайтда.\nҲамма ота — оналар ҳам сз фарзандларига Ҳақ Кун, слим ҳақлиги, бизни Ким ва нима учун сратганини айтишадими? Минг афсуслар бслсинким, Исломни қаттиқ тутган оила фарзандлари катта бслган сари Ислом қоидаларига асосан сшамайди. Аега? Чунки улар кичкиналигида уларнинг ота — онаси Ислом ҳақидаги тушунчалар "œисломий оила" да "œсз-сзидан" шаклланади деб ҳисоблашади. Бизнинг бурчимиз — сз фарзандларимизга сътиборли бслиш, вақти — вақти билан уларни хурсанд қилиш ва совғалар билан рағбатлантириб туриш (йилда бир марта смас!) ва агар лозим бслса — уларни қаттиқ койиш ҳам. Қиёмат кунида ота — оналар фарзандлари ҳақида сйлай олмайдиган, лекин фарзандлар сзининг қилган гуноҳлари учун ота — онасини жавобгар қилиб турган бир пайтда Қуръон ва Суннатга риос қилиб сшаган оилаларгина бахтли бслади.\nФарзанд биринчи марта "œБисмиллоҳ" ссзини айтганда Аллоҳ фаришталарга боланинг отасини гуноҳларини счиришни буюрар скан. Болаларини асб слимнинг мавжудлиги ва абадий ҳаёт ҳақида ҳикос қилиш кунини орқага сурганлар қаттиқ адашади. Бола бу ҳақда қанчалик срта билиб олса, қалбидаги иймон уруғлари шунчалик чуқур илдиз отади. Биз қанчалик уни турли беҳуда ишлар билан банд қилсак — туғилган кунда хурсандчилик қилиш ва бошқалар — у шунчалик ксп "œАҳтимол!" га умид қилади. Аллоҳ "œғазаби"дан олиб стади, Азроил фаришта азобларидан олиб стади, Сирот кспригидан олиб стади, Мезон тарозиларидан олиб стади ва бошқалар.\nШундай аталадиган байрам мавжудлигидан бошлаб стган вақт давомида биз нима билан табриклаш кераклигини аниқлай олмадик. Ахир ҳар бир шундай кун билан биз слим дарвозасига снада сқин бсламиз-ку!